Mutasi Genetik "Rare" Adalah Sebab Mengapa Orang Bajau Penyelam Terhebat

Untuk beribu-ribu tahun lamanya, orang Bajau, orang asli dari Malaysia, Indonesia, dan Filipina sangat terkenal dengan kebolehan mereka untuk menyelam tanpa peralatan tambahan dalam tempoh yang sangat lama.

Dan dengan menggunakan sedikit peralatan asas menyelam seperti topeng menyelam, pemberat dan lembing untuk menangkap ikan, orang Bajau juga diberi nama julukan "Nomad Laut".

Orang Bajau dapat menyelam hingga kedalaman 200 kaki (61 meter) dan mampu bertahan untuk tempoh yang lama sehingga 2 minit pada satu masa.

Pada tahun 2018, seorang pelajar kedoktoran dari Universiti Cambridge, bersama-sama dengan penyelidik lain telah menerbitkan penyelidikan yang menunjukkan bahawa kebolehan ini bukan sekadar hasil daripada latihan yang berterusan, tetapi juga disebabkan genetik dalam tubuh badan orang Bajau.

Melissa Ilardo menghabiskan beberapa bulan di Jaya Bakti, Indonesia di mana dia menemui seorang penyelam yang memberitahu bahawa dia pernah menyelam selama 13 minit berturut-turut.

Jadi apakah yang menyumbang kepada kehebatan dan keupayaan orang Bajau yang luar biasa ini?

Melissa mempunyai firasat bahawa jawapan kepada persoalan ini terletak pada limpa orang Bajau.

Penyelidikan yang diterbitkan dalam Cell, menunjukkan bahawa saiz limpa mempunyai hubungan langsung dengan keupayaan untuk menyelam untuk tempoh yang sangat lama.

Walaupun teori itu telah dihipotesiskan untuk tempoh yang agak lama, namun kajian itu adalah yang pertama untuk mengkaji hubungan antara saiz limpa dan kebolehan menyelam oleh manusia.

Menurutnya, jika hal ini boleh berlaku kepada anjing laut untuk memiliki limpa yang lebih besar, ia juga boleh berlaku kepada manusia.

Menggunakan imbasan ultrabunyi dan mengambil maklumat genetik orang Bajau, Melissa menemui bukti yang menyokong teorinya.

Membandingkan data dengan orang Saluan, penduduk yang paling dekat dengan orang Bajau, Melissa mendapati bahawa secara purata orang Bajau mempunya limpa 50% lebih besar.

Walaupun fungsi utama limpa adalah untuk menapis darah dan mengitar semula sel-sel darah merah, ia juga sangat berguna ketika menyelam.

Apabila manusia mengalami situasi di mana kekurangan oksigen yang teruk yang mana berlaku ketika menahan nafas, limpa akan mengecut.

Oleh kerana ia mengecut, limpa mengeluarkan sel darah merah beroksigen lantas memberikan bekalan oksigen tambahan kepada aliran darah kita.

Semakin besar limpa seseorang, lebih banyak oksigen yang memasuki aliran darah dalam situasi kekurangan oksigen ini.

Kajian itu juga menyatakan bahawa limpa yang lebih besar bukan hanya dimiliki oleh orang Bajau yang menyelam. Saiz limpa pada Bajau yang bukan tergolong dari golongan penyelam juga didapati lebih besar bila dibandingkan dengan populasi jiran.

Apabila para penyelidik meneruskan analisis genetik ini, mereka menemui satu mutasi yang bertanggungjawab terhadap saiz limpa yang tidak normal ini.

Orang Bajau mempunyai gen yang dipanggil PDE10A, yang mana tidak dimiliki oleh orang Saluan. Dan dipercayai bahawa gen ini meningkatkan tahap hormon tiroid yang dipanggil T4.

Para penyelidik percaya bahawa orang Bajau mempunyai penyesuaian yang meningkatkan tahap hormon tiroid dan oleh itu meningkatkan saiz limpa mereka.

Ia telah terbukti bahawa hormon tiroid dan saiz limpa mempunyai hubungan langsung melalui eksperimen terhadap tikus.

Sekiranya tikus diubah secara genetik untuk tidak mempunyai hormon tiroid T4, saiz limpa haiwan ini akan mengecut dengan drastik, tetapi kesan ini sebenarnya boleh diterbalikkan dengan suntikan T4.

Penemuan menarik ini membuka jalan kepada dunia terhadap kemungkinan untuk mengkaji populasi lain yang hidup dalam keadaan yang melampau, seperti penyelam wanita Haenyeo di Jeju di Korea Selatan dan penduduk Moken di Thailand.

Menurut seorang profesor, Eske Willerslev, kajian ini adalah contoh yang menakjubkan tentang nilai dalam mengkaji populasi kecil yang hidup di bawah keadaan yang melampau.


Kenali Lelaki Pertama yang Menerangi Rumahnya Dengan Lampu Elektrik - William Armstrong

Hampir sedekad sebelum Thomas Edison memulakan kajiannya pada lampu pijar dan cara untuk menerangi dunia dengan lebih baik, terdapat satu rumah di bandar Rothbury di Northumberland, England, yang sudah diterangi cahaya lampu elektrik.

Pada waktu itu, belum ada grid elektrik yang disediakan oleh kerajaan untuk digunakan. Sekiranya anda memerlukan tenaga elektrik, anda perlulah menghasilkannya sendiri.

Pada masa itu juga, kebanyakan orang tidak mempunyai pengetahuan tentang teknologi ini atau keperluan untuk menyalakan rumah mereka dengan lampu elektrik. Walaupun ada yang tahu atau memerlukannya, mereka mungkin tidak mempunyai wang yang cukup untuk menjadikannya satu kenyataan.

Namun tidak bagi William Armstrong. Dia adalah seorang pencipta dan usahawan berjaya yang kaya. Armstrong bersama arkitek Richard Norman Shaw telah membina Cragside, sebuah rumah yang menyerupai gaya era Tudor di lereng bukit kecil di Rothbury.

Beliau kemudian melengkapi rumah itu dengan pelbagai ciptaan terbaru dan unik seperti mesin basuh menggunakan tenaga air, mesin basuh pinggan mangkuk versi awal, lif hidraulik, pembakar roti hidroelektrik dan lif kecil untuk membawa barangan dari tingkat ke tingkat.

Untuk menggunakan semua mesin ini, Armstrong telah menghasilkan beberapa anak sungai kecil di kawasan itu untuk mencipta lima takungan air. Pada salah satu takungan itu, dia memasang enjin hidraulik yang akan menggerakkan kebanyakan mesin hidraulik dalam rumahnya.

Setahun kemudian pada tahun 1870, Armstrong memasang dinamo dan sekaligus mewujudkan loji hidroelektrik domestik pertama di dunia. Elektrik yang terhasil daripada loji ini digunakan untuk membekalkan kuasa pada Cragside dan beberapa lagi bangunan di ladang berdekatan.

Bilik pertama yang diterangi cahaya lampu elektrik ialah bilik galeri Cragside. Hanya satu lampu arka yang digantung pada siling. Kemudian, seluruh rumah telah dipasangkan pendawaian untuk kuasa elektrik.

Pada suatu masa, terdapat 12 lampu gantung di kawasan galeri sahaja. Selain itu, terdapat lapan lagi lampu tambahan yang boleh dibuka apabila lampu di ruang makan tidak diperlukan.

William Armstrong terus memperkembang dan menaik taraf loji jana kuasanya agar dapat membekalkan berlipat kali ganda lebih elektrik. Sayangnya setelah kematian Armstrong, rumah itu menjadi terbengkalai.

Setelah hampir satu abad diabaikan, sumber asal kuasa di rumah itu dipulihkan semula pada tahun 2006. Penambahbaikan seterusnya ialah pada tahun 2014 apabila kapasiti penjana dinaikkan kepada 12 kW, cukup untuk menyalakan semua 350 lampu mentol di rumah itu.

Minat Armstrong dengan air bermula sejak dia masih muda lagi. Suatu hari ketika dia memancing di Sungai Dee yang terletak di Dentdale, Pennines, buat pertama kalinya dia melihat kincir angin sedang berfungsi dan membekalkan kuasa kepada kuari batu marmar berhampiran.

Dia menyedari bahawa hanya sebahagian kecil daripada kuasa air yang digunakan untuk memacu roda, membuatkannya berfikir betapa hebatnya daya air jika tenaganya dapat tertumpu dalam satu ruangan.

Apabila kembali ke Newcastle, Armstrong membangunkan sebuah enjin ang berputar menggunakan kuasa air. Enjin itu dihasilkan untuk rakannya, Henry Watson dalan kerja pembinaan High Bridge.

Sedikit demi sedikit Armstrong membangunkan pula enjin piston (pam) bagi menggantikan enjin berputar sebelum ini. Dia kemudian memasang enjin itu dan ia merupakan kren hidraulik yang pertama di dunia.

Armstrong kemudian menjadi pengusaha kren hidraulik yang berjaya. Dia menerima banyak tempahan dari Edinburgh, Landasan Kereta Api Utara, Perlabuhan Liverpool dan jambatan terangkat di Grimsby.

Secara purata, syarikat Armstrong mengeluarkan beratus-ratus kren dalam setahun. Semasa Perang Krimea, Armstrong telah mencipta satu meriam ringan, mudah dibawa, mempunyai jarak tembakan yang jauh dan lebih tepat berbanding mana-mana pesaingnya.

Dia kemudian menyerahkan paten meriamnya itu kepada kerajaan British, di mana dia telah dilantik sebagai seorang panglima dan jurutera kepada Jabatan Perang Britain.

Pada tahun 1880-an, syarikatnya telah berkembang dalam bidang pembinaan kapal pula. Bangunan pembinaan kapalnya terbentang sejauh tiga suku batu di sepanjang Tyneside. Kilangnya merupakan satu-satunya kilang di dunia yang mampu membina kapal perang, siap dengan kelengkapan penuh.

Ketika Armstrong semakin tua, dia mula menghabiskan lebih banyak masa untuk hobinya yang tiada kena mengena dengan rekaan dan elektrik iaitu menanam pokok. Dia telah menanam lebih daripada tujuh juta pokok dan belukar di sekitar estetnya, sekaligus mengubah iklim di sudut Northumberland ini.

Selepas kematian Lord William Armstrong pada tahun 1900, kekayaan keluarga itu hilang begitu sahaja dan rumahnya terbiar begitu sahaja. Pada tahun 1940, Cragside telah diambil alih oleh Angkatan Tentera dan digunakan sebagai sebahagian daripada usaha perang.

Apabila pihak tentera meninggalkan Cragside, rumah itu diambil alih dan menjadi hak milik kerajaan dan negara. Rumah itu dibuka semula untuk lawatan awam buat pertama kalinya pada tahun 1979.


7 Persoalan Dan Jawapan Tentang Gerakan Iluminati Yang Anda Patut Tahu

Gerakan Iluminati kerap menjadi topik bagi mereka yang berminat dengan teori-teori konspirasi. Menjadi salah satu gerakan yang dikatakan mengawal dunia selain dari gerakan Freemason dan juga New World Order, gerakan Iluminati menghantui hidup ramai individu sehingga kini.

Persoalannya - adakah ketakutan atau ancaman gerakan tersebut benar? Seperti semua isu berkait dengan teori konspirasi, agak sukar untuk kita dapat menjawab persoalan itu dengan fakta dan bukti.

Jadi nak tak nak, terpaksalah kita bergantung dengan pelbagai spekulasi yang tidak diketahui siapa penciptanya. Walau bagaimanapun, wujud beberapa fakta tentang gerakan Iluminati yang memang mempunyai bukti-bukti, yang akan kami kongsikan dalam artikel ini.

Dalam catatan sejarah, memang wujud satu gerakan yang bernama Illuminati iaitu gerakan rahsia Illuminati Bavaria. Hanya beroperasi selama 10 tahun daripada tahun 1776 hingga 1785, gerakan ini dimulakan oleh seorang pengamal dan profesor undang-undang bernama Adam Weishaupt.

Semenjak muda, ekoran minat Weishaupt membaca tulisan ramai ahli falsafah membentuk pemikirannya.

Weishaupt percaya kepada fahaman 'Idea-Idea Kesedaran' (Enlightenment Ideas) yang muncul pada abad ke 18. Tempoh itu yang digelarkan sebagai ' Abad Kebangkitan Falsafah di Eropah' dilihat berjaya membawa pemikiran baru pada masyarakat Eropah menolak sistem pemerintahan monarki serta pengaruh gereja, sehingga tercetusnya revolusi politik pada abad berikutnya.

Impian awal Weishaupt pada awalnya adalah untuk membantu mengubah pemikiran masyarakat Eropah supaya membawa pemikiran yang lebih bersifat saintifik serta berani mempersoalkan pemikiran-pemikiran lama yang bersifat ortodoks, seperti pegangan spiritualiti.

Perkara ini kerap berlaku sehingga kini kerana Weishaupt pada awalnya menyertai gerakan Freemason bagi membawa agenda yang diinginkan.

Bagaimanapun, selepas mendapati banyak idea yang dibawa Freemason mirip tetapi kurang kena dengan ideologi peribadinya, Weishaupt memilih untuk menubuhkan sendiri gerakan rahsia.

Pengaruh pegangan Freemason yang turut mencabar pemikiran ortodoks ketika itu memberi kesan besar kepada ideologi Weishaupt dalam pembentukan Illuminati.

Illuminati diasaskan oleh 5 orang ahli pada mulanya, dimulakan hanya sebagai satu kumpulan diskusi melibatkan Weishaupt dan pelajar-pelajarnya yang membawa pemikiran serupa. Setiap ahli digalakkan untuk meluaskan pengaruh pemikiran mereka, keluar daripada pemikiran lama yang dirasakan terlalu mengongkong.

5 orang terawal ini termasuklah Weishaupt menyiapkan peraturan kumpulan mereka, hanya membenarkan kemasukan ahli baru atas persetujuan bersama selain mensasarkan individu yang berpengaruh dalam masyarakat untuk turut sama menyedarkan orang ramai.

Gerakan Illuminati benar-benar berkembang selepas Weishaupt berjaya meyakinkan seorang ahli bangsawan bernama Adolph Freiherr Knigge, seorang penulis serta ahli kumpulan Freemason yang mempunyai pengaruh besar ketika itu pada tahun 1780. Walaupun begitu perselisihan faham di antara Weishaupt dan Knigge menyebabkan Knigge meninggalkan Illuminati pada tahun 1784.

Banyak pihak berkata pergeseran Weishaupt dan Knigge menjadi permulaan kepada runtuhnya Illuminati. Weishaupt mahu terus mengekalkan keahlian Illuminati bersifat eksklusif sementara Knigge mahu keahliannya dipermudahkan, bagi mempercepatkan penyebaran ideologi mereka dan ini menjadi penyebab utama Knigge berhenti.

Selepas keluarnya Knigge daripada gerakan tersebut, pengaruh Knigge yang besar menyebabkan ramai ahli Illuminati turut mengambil tindakan serupa - menyebabkan populariti Illuminati sebagai alternatif kepada Freemason menurun.

Gerakan politik yang berlaku melibatkan negeri Bavaria jatuh ke tangan Austria. Insiden itu dilihat oleh Weishaupt sebagai sesuatu yang patut membuka peluang lebih besar untuk gerakannya meluaskan lagi ideologi mereka.

Malangnya, tentangan daripada gerakan The Order of the Golden and Rosy Cross, sebuah gerakan yang berpegang kepada spiritualiti dan amalan mistik serta rapat kepada pemerintah Bavaria - menjadi pemusnah kepada Illuminati.

Atas alasan pegangan mereka layak dikatakan cuba mencetuskan rusuhan pada pemerintah, kerajaan Bavaria mengisyitiharkan pengharaman Illuminati pada tahun 1785.

Siasatan yang dijalankan ke atas gerakan mereka mendapati wujud bermacam dokumen mendedahkan perancangan Illuminati mahu mendesak penerimaan terhadap hak membunuh diri, sokongan terhadap gerakan atheis serta kajian untuk memudahkan pengguguran bayi oleh wanita.

Berdasarkan kepada bukti yang ditemui, Illuminati didakwa cuba menjatuhkan kerajaan Bavaria, membelakangi pegangan agama mereka, membolehkan pemerintah mengharamkan Illuminati dengan bukti yang cukup seterusnya mengisytiharkan hukuman mati kepada mana-mana ahli Illuminati yang masih kekal.

Selepas gerakannya diharamkan dan identiti Weishaupt didedahkan kepada orang ramai, Weishaupt tidak lagi dibenarkan meneruskan profesionnya di Bavaria kerana dia dihukum buang daerah.

Weishaupt meneruskan hidupnya di Gotha, Saxony atas bantuan seorang bangsawan bernama Duke Ernest II.

Di sana, Weishaupt menyara hidupnya dengan meneruskan karier sebagai profesor falsafah di Universiti Gotingen serta menerbitkan buku-buku tulisannya. Hasil tulisannya selepas itu lebih berfokus kepada usaha mempertahankan gerakan yang ditubuhkannya, bagi membetulkan pandangan masyarakat ketika itu.

Idea beliau mahu memperkenalkan pemikiran bentuk baru, membebaskan orang ramai daripada pemikiran jumud melalui gerakan sulit terus memberi kesan sehingga ke hari ini.

Nota : Apa saja pandangan anda tentang gerakan ini, sama ada masih wujud secara rahsia dan terlibat mencatur dunia atau benar-benar terkubur seperti didakwa, tak mampu kami bincangkan dalam artikel ini. Kami biarkan anda terus berpegang dengan pendirian anda dan kita akan bincangkan dalam artikel berikutnya.


Kisah Pemegang Rekod Paling Kerap Daki Gunung Everest - Kami Rita

Gunung Everest merupakan gunung tertinggi di dunia dengan ketinggian rasmi 8,848 meter. Gunung ini terletak di kawasan pergunungan yang meliputi 6 buah negara iaitu China, Nepal, India, Pakistan, Bhutan dan Afghanistan. Pendakian ke puncak Gunung Everest bukanlah sesuatu yang mustahil tetapi sangat sukar yang hanya mampu dilakukan segelintir manusia.

Bagi seseorang pendaki gunung, tidak semua yang berimpikan untuk sampai ke puncak ini memandangkan risiko besar yang perlu diharungi. Saban tahun, ada sahaja kumpulan pendaki yang akan melakukan ekspedisi ke puncak Gunung Everest. Jumlah kematian yang dicatatkan semasa pendakian juga tidak kurang banyaknya.

Sesetengah pendaki menganggap pendakian ke puncak Gunung Everest sebagai matlamat terbesar mereka. Jika dapat melakukannya sekali seumur hidup, cukuplah. Tiada yang keduanya memandangkan risiko besar yang perlu dihadapi selain faktor kewangan memandangkan ratusan ribu ringgit diperlukan untuk setiap pendakian di Gunung Everest.

Walau bagaimanapun, bagi golongan Sherpa adalah menjadi kebiasaan mereka akan mendaki ke puncak Gunung Everest lebih daripada sekali seumur hidup. Sherpa merujuk kepada pemandu arah dan ketua ekspedisi pendakian dan mereka ini kebiasaannya adalah daripada penduduk tempatan yang mahir dalam selok-belok pendakian di Gunung Everest.

Untuk rekod, Kami Rita Sherpa merupakan manusia yang memegang rekod sebagai manusia yang berjaya melakukan pendakian terbanyak ke puncak Gunung Everest. Ketika artikel ini ditulis, beliau sudahpun berjaya melakukan 24 kali pendakian ke puncak Gunung Everest!

Sebelum tahun 2018, Kami Rita Sherpa merupakan pemegang rekod bersama-sama dengan Apa Sherpa, Ngima Nuru Sherpa dan Phirba Tashi Sherpa dimana kesemua mereka telah melakukan 21 pendakian. Pada 16 Mei 2018, beliau berjaya memecahkan rekod ini dan menjadikan jumlah pendakian ke puncak Gunung Everest kepada 22.

Pada tarikh 15 Mei 2019, beliau berjaya membuat pendakian ke 23 sekaligus mengukuhkan namanya dalam senarai teratas pendakian terbanyak. Lebih menarik, dalam tempoh kurang 1 minggu, pada 21 Mei lalu beliau sekali lagi berjaya melakukan pendakian ke Puncak Gunung Everest menjadikan rekod keseluruhannya sebanyak 24 kali pendakian.

Pada April tahun ini, beliau yang sudah berumur 50 pada tahun ini telah mengumumkan akan cuba untuk membuat pendakian kali ke 25 sekurang-kurangnya sebelum bersara. Menurut beliau, segala yang dilakukan ini bukanlah untuk dirinya sendiri sebaliknya untuk keluarga, masyarakat Sherpa dan negaranya Nepal.

Dengan Apa Sherpa, Ngima Nuru Sherpa dan Phirba Tashi Sherpa sudahpun mengumumkan persaraan, nampaknya rekod yang dipegang oleh Kami Rita Sherpa  ini akan bertahan lama.

Hal ini disebabkan tempoh dibenarkan membuat pendakian di Gunung Everest adalah sangat singkat. Bergantung pada cuaca setempat, kebiasaannya waktu dibenarkan melakukan pendakian ke puncak Gunung Everest ini jatuh pada pertengahan bulan Mei.

Menurut rekod Jabatan Pelancongan Nepal, sejak 1953 hampir 5000 orang telah berjaya melakukan pendakian ke puncak Gunung Everest. Musim mendaki di Gunung Everest bagi tahun 2019 secara rasminya bermula pada tahun 14 Mei dan untuk tahun ini sahaja kira-kira 1000 pendaki akan cuba mendaki hingga ke puncak Gunung Everest.

Kami Rita Sherpa telah melakukan pendakian ke puncak buat pertama kalinya pada tahun 1994. Pada ketika itu beliau hanya berusia 24 tahun dan sedang bertugas sebagai pemandu arah bagi sebuah syarikat antarabangsa yang menganjurkan ekspedisi pendakian di Gunung Everest.

Ketika itu, beliau sama sekali tidak menyangka suatu hari nanti akan memegang rekod sebagai manusia paling banyak sampai ke puncak Gunung Everest. Jika daripada awal lagi matlamat tersebut sudah ditetapkan, sudah pasti beliau lebih kerap menyertai ekspedisi ke puncak Gunung Everest.

Sebagai seorang Sherpa, beliau bertugas sebagai pemandu arah kepada peserta yang menyertai sesuatu ekspedisi. Selain itu, seorang Sherpa juga berperanan memastikan tali bantuan untuk memanjat dalam keadaan baik untuk digunakan oleh pendaki lain. Mereka juga berperanan membawa kelengkapan lain seperti tangki bantuan oksigen.

Kerjaya sebagai seorang Sherpa bukanlah mudah walaupun mereka seringkali tidak dihargai. Jika seseorang pendaki menganggap pendakian ke puncak Gunung Everest adalah mudah, semuanya adalah bantuan daripada Sherpa yang membuat persediaan rapi untuk setiap peserta.

Seseorang Sherpa juga percaya setiap gunung mempunyai Tuhan atau penjaganya, termasuklah Gunung Everest. Oleh itu, kebiasaannya beberapa bulan sebelum ekspedisi pendakian sebenar dilakukan, mereka akan mula berdoa meminta keampunan agar dipermudahkan pendakian daripada Tuhan atau penjaga gunung. Semua ini tertakluk kepada amalan kepercayaan atau agama seseorang Sherpa itu sendiri.


Kronologi Perang Antara Amerika Syarikat Dan Huawei (China)

Tak dapat disangkal lagi bahawa perang antara Donald Trump dan Huawei adalah pertarungan 5G.

Peringkat seterusnya dalam pembangunan teknologi telekomunikasi kini sedang dimenangi oleh Huawei dan secara teknikalnya, oleh China.

Presiden Trump tidak senang dengan hakikat ini, seperti yang dilihatkan melalui tweetnya minggu lepas di mana dia menyeru syarikat-syarikat A.S. yang sedang ketinggalan dalam perlumbaan untuk mengawal ketangkasan infrastruktur mudah alih.

Bukan sahaja Trump tidak menyukai hakikat bahawa syarikat China memimpin teknologi ini, tetapi dia juga mengambil tindakan agresif untuk menghalang negara-negara lain daripada membenarkan Huawei memainkan peranan dalam pelaksanaan teknologi sedemikian di negara mereka sendiri.

Alasan untuk perkara ini adalah bahawa Huawei didaksa bertindak sebagai pengintip untuk kerajaan China.

Dengan membenarkan Huawei memainkan peranan utama dalam infrastruktur mudah alih baru dalam negara-negara yang mempunyai hubungan dengan mereka, Trump dan pentadbirannya percaya bahawa mereka sedang "menjemput" pengintipan dari China.

Walaupun ini mungkin kedengaran seperti teori konspirasi yang luar biasa, banyak negara yang telah ditekan oleh Trump mengambil langkah drastik dengan mengharamkan Huawei daripada memainkan peranan dalam pembangunan 5G di negara mereka.

Antaranya termasuklah Australia, New Zealand, dan Jepun yang telah mengharamkan penggunaan infrastruktur Huawei, dengan banyak negara EU membahaskan sama ada untuk melakukan perkara yang sama

Serangan oleh A.S ke atas Huawei tidak terhenti dengan memaksa pembangunannya keluar daripada negara-negara sekutu sahaja.

Donald Trump juga telah melibatkan hal peribadi dalam peperangan ini dengan mengarahkan penangkapan salah seorang Ketua Pegawai Kewangan Huawei iaitu Meng Wanzhou, yang juga merupakan anak perempuan pengasas syarikat itu.

Penangkapan Meng Wanzhou mungkin paling berprofil tinggi dari beberapa peristiwa utama dalam perang AS-Huawei yang telah berjalan selari dengan perang perdagangan yang semakin meluas antara A.S. dan China.

1 Dis 2018: Atas permintaan A.S., Meng Wanzhou ditangkap oleh pihak berkuasa Kanada semasa persinggahan di Montreal. Permintaan itu dibuat berhubung dengan tuduhan bahawa Huawei melanggar sekatan ke atas Iran dengan menjual peralatan ke negara itu melalui sebuah syarikat rak.

6 Disember 2018: China menuntut pembebasan Meng, menyatakan bahawa dia tidak melanggar undang-undang A.S. atau Kanada

8 - 9 Disember 2018: China memanggil duta-duta Kanada dan A.S. untuk bertemu dengan pegawai-pegawai mereka di mana mereka sekali lagi menuntut pembebasan Meng, memberi amaran akan kesan-kesan serius jika permintaan itu tidak dipenuhi.

10 Disember 2018: Dua orang rakyat Kanada ditahan di China dalam apa yang dipercayai sebagai satu tindak balas terhadap penahanan Meng.

11 Disember 2018: Meng dibebaskan dengan ikat jamin sebanyak RM40 juta. Dia diwajibkan memakai peranti pemantau pada pergelangan kaki dan menyerahkan pasportnya. Presiden Trump mengatakan bahawa dia mungkin akan campur tangan jika ia akan membantu perang perdagangan yang sedang berlangsung.

16 Januari 2019: Bapa Meng, Ren Zhengfei yang juga pengasas dan CEO Huawei, memberitahu wartawan asing bahawa Huawei mematuhi undang-undang, termasuk sekatan eksport di mana sahaja ia beroperasi.

22 Januari 2019: China menuntut bahawa A.S. menarik balik waran tangkap ke atas Meng.

24 Januari 2019: Huawei mengumumkan bahawa ia akan melancarkan telefon pintar generasi kelima yang boleh dilipat di Kongres Dunia Mudah Alih di Barcelona.

28 Januari 2019: Jabatan Negeri A.S. membuka semula tuduhan terhadap Meng dan Huawei. Ia mendakwa bukan sahaja melanggar sekatan tetapi juga pencurian rahsia perdagangan.

29 Januari 2019: China mengatakan bahawa ia akan mempertahankan syarikatnya dan menggesa A.S untuk menghentikan penganiayaan terhadap Huawei.

25 Februari 2019: Huawei melancarkan 5G Mate X baru. Trump tweet mengenai kemesaraan dalam perang perdagangan dengan China dan pasaran menjadi tidak menentu.

Meskipun provokasi yang telah berlaku, reaksi oleh kepimpinan Huawei terhadap tuduhan terhadapnya oleh A.S. memperlihatkan mereka sebagai sebuah syarikat yang tidak takut untuk bertempur.

Walaupun dengan anak perempuannya di bawah tahanan rumah dan menghadapi ekstradisi, pengasas Huawei Ren Zhengfei sangat tegas dalam kenyataan awamnya, memberitahu BBC:

Dan walaupun Presiden Trump jelas tidak menyukai hakikat bahwa Huawei sedang menerajui perlumbaan 5G ini dia juga mengakui bahawa syarikat-syarikat A.S. harus memenangi pertarungan ini melalui persaingan, dan bukannya dengan sekatan.

Kebangkitan Huawei sejak beberapa tahun kebelakangan ini adalah sangat luar biasa.

Mungkin apa yang sangat membimbangkan A.S. adalah hakikat pengaruh syarikat ini di Eropah semakin meluas, terutamanya melibatkan infrastruktur mudah alih.

Di sesetengah negara Eropah, Huawei menyumbang 50.8% daripada infrastruktur mudah alih sedia ada.

Angka-angka ini akan terus meningkat apabila syarikat itu menyempurnakan 5G. A.S. dengan jelas memahami betapa pentingnya perkara ini, terutamanya apabila hubungan antara Huawei dan kerajaan China kelihatan sangat rapat.

Apa yang sangat lucu dan ironinya adalah kerajaan A.S mahu mengurangkan kuasa salah satu syarikat teknologi terbesra di China, sedangkan hubungan Donald Trump dengan syarikat teknologi terkemuka A.S sendiri dan pengasasnya adalah dalam keadaan tegang.

Pendek kata, dalam perlumbaan ini, Huawei telah menjadi satu kuasa yang terlalu penting dalam pembangunan teknologi 5G dan tak mungkin akan lenyap begitu sahaja walaupun apa sahaja serangan dilakukan oleh Amerika Syarikat.


Bolehkah Manusia Hidup Tanpa Otak?

Apabila seorang pesakit berusia 44 tahun mengadu kaki kirinya berasa lemah, seorang ahli neurologi di Universiti Marseille melakukan apa yang sepatutnya dilakukannya iaitu menghantarnya pesakit tersebut untuk melakukan imbasan otak.

Selepas imbasan dibuat, doktor tersebut melihat imej resonans magnetik otak pesakit itu yang membuatkan beliau tersangat terkejut. menyaksikan imej resonans magnetik otak lelaki, dia terkejut.

Sebahagian besar rongga tengkorak dipenuhi dengan cecair, dengan sedikit tisu otak yang melapisi bahagian dalam tengkorak.

Lelaki itu sepatutnya mengalami masalah yang teruk dan tidak normal, namun dia tidak cacat mental malah bekerja sebagai seorang penjawat awam.

Ujian berikutnya menunjukkan IQ nya berada di bawah tahap normal yang tidak merosakkan keupayaannya untuk menjalankan tugas di pejabat cukai tempatan di mana dia bekerja.

Seperti yang dijangkakan, kisah ini mendapat banyak liputan akhbar dengan penulis-penulis akhbar bersaing untuk menjadikan ia sebagai topik yang hangat.

Sebagai contoh, muka hadapan akhbar terpapar tajuk "Otak yang kecil tidak menjadi masalah kepada pegawai cukai Perancis" dan "Seorang lelaki menjalani hidup normal dengan otak yang tak normal".

Kepala lelaki itu dipenuhi dengan cecair serebrospinal yang biasanya "membasahi" otak dan saraf tunjang serta terkumpul di rongga dalam otak yang dikenali sebagai ventrikel.

Keadaan ini dikenali sebagai hydrocephalus, di mana terlalu banyak cecair berkumpul sehinggakan ventrikel berkembang dan menghimpit otak.

Lazimnya dikenali sebagai "otak berair", hydrocephalus adalah kecacatan kelahiran yang biasanya menyebabkan kerosakan mental dan mengakibatkan tengkorak bersaiz luar biasa disebabkan oleh tekanan dalaman tambahan yang dikenakan kepada tengkorak itu.

Pesakit dari Perancis itu dilahirkan dengan hydrocephalus dan menjalani pembedahan ketika bayi dengan menanamkan lubang kecil yang boleh bergerak ke dalam otak untuk mengalirkan cairan yang berlebihan ke dalam darah.

Dia tidak menyedari bahawa kepalanya dipenuhi dengan cecair sehinggalah masalah pada kakinya timbul.

Seorang ahli bedah saraf kini memasukkan satu lagi lubang bergerak ke dalam otaknya dan dalam beberapa minggu masalah neurologi lelaki itu hilang dan dia kembali bekerja di pejabat cukai seperti biasa.

Pada tahun 1980, sebuah artikel muncul dalam salah satu jurnal teratas dunia, Science, yang menggambarkan kerja John Lorber, seorang profesor pediatrik di University of Sheffield di England yang telah menjalankan beberapa kajian mengenai individu yang mengalami hydrocephalus dan membuat pelbagai penemuan luar biasa.

John Lorber mengarahkan pesakitnya untuk melakukan imbasan CAT dan mendapati bahawa kebanyakan dari mereka mengalami masalah mental.

Malah, ada di antara mereka yang mana walaupun otak mereka tidak mengisi ruang tengkorak lebih daripada 5%, namun masih mampu menjalani kehidupan normal.

Dalam satu kes yang didokumentasikan, rakan sekerja John merujuk seorang pemuda kepadanya kerana saiz kepala pemuda tersebut yang sangat luar biasa besar seolah-olah tidak memberikan sebarang kesulitan kepadanya.

Satu imbasan CAT mendedahkan tengkorak pemuda itu dipenuhi dengan kira-kira lapisan tisu otak setebal 1 milimeter dan dipenuhi dengan cecair serebrospinal.

Dan sudah tentu "pucuk" otak yang terletak di bahagian bawah otak dan bersambung dengan tulang belakang adalah normal.

(Kaylisha Barrett, 6 tahun, salah seorang bayi yang dilahirkan tanpa otak)

Oleh kerana ia mengawal fungsi-fungsi penting seperti pernafasan, menelan, pencernaan, pergerakan mata dan degupan jantung, seseorang itu tidak akan boleh hidup tanpanya. ada kehidupan tanpa itu.

Tetapi otak-otak lain yang terlibat dalam kajian ini mampu melakukan beberapa perkara luar biasa, termasuklah satu bahagian otak dapat mengimbangi kekurangan yang lain.

Dalam kes pemuda yang disiasat oleh John, lapisan nipis sel-sel otak tersebut sememangnya mampu melakukan tugas yang diperlukan.

Pemuda tersebut mempunyai IQ iaitu 126 dan mempunyai ijazah kepujian kelas pertama dalam jurusan matematik.

Jadi, ini bermaksud anda sebenarnya tidak memerlukan otak untuk pandai dalam matematik!


5 Teori Konspirasi Yang Pernah Dikaitkan Dengan Kawasan Antartika

Antartika merujuk kepada sebuah kawasan yang sangat sejuk yang terletak di Kutub Selatan. Ianya merupakan sebuah kawasan dataran yang sangat luas yang dikelilingi oleh lautan. Dari segi geografi, ia adalah benua ke 5 terbesar di dunia.

Antartika merupakan kawasan yang asing bagi manusia. Dengan suhu purata tahunan serendah -49˚ Celsius, tiada siapapun yang mengimpikan untuk hidup disini. Walau bagaimanapun, ianya menjadi kawasan tumpuan penyelidik daripada seluruh dunia.

Dengan suhu yang sangat ekstrim dan banyak lagi kawasan disini yang belum diterokai sepenuhnya, maka tidak hairan banyak teori konsprasi yang cuba dikaitkan dengan kawasan ini sejak sekian lamanya. Ada antaranya yang sudah dibuktikan kesalahannya dan ada antaranya yang masih tidak dapat dibuktikan dengan fakta.

Pada tahun 2016, terdapat sebuah video di Youtube yang tular yang mendakwa terdapat binaan piramid yang wujud di Antartika. Dengan ketinggian 1,220 meter, ianya adalah 100 kali ganda lebih tinggi daripada piramid Giza di Mesir. Ini merupakan satu penemuan pelik memandangkan tiada rekod kewujudan tamadun lama di kawasan ini.

Walau bagaimanapun, peminat teori konspirasi mendakwa piramid tersebut telah dibina oleh sebuah tamadun kuno yang belum dikenalpasti yang tinggal di Antartika kira-kira 100 juta tahun lalu. Mereka mendakwa Antartika pada ketika itu berada di titik Khatulistiwa, jadi ianya mempunyai suhu yang sesuai untuk diduki oleh manusia.

Para saintis walau bagaimanapun menafikan dakwaan tersebut dengan mendakwa piramid yang didakwa itu berkemungkinan hanyalah sebuah gunung. Walau bagaimanapun, kerana diliputi salji yang tebal, bentuk sebenarnya tidak begitu jelas.

Teori konspirasi ini wujud setelah pihak Nazi melancarkan sebuah ekspedisi rahsia ke Antartika pada tahun 1938 dengan membawa kelengkapan ketenteraan. Peminat teori konspirasi berpendapat bahawa pihak Nazi sedang meneroka kawasan baru untuk dijadikan pangkalan rahsia mereka disini.

Selain pangkalan rahsia bagi tenteranya, sesetengah pihak juga mendakwa bahawa ianya bakal menjadi tempat persembunyian Hitler sekiranya pihak Nazi kalah dalam Perang Dunia Kedua.

Dakwaan ini walau bagaimanapun tiada asasnya. Malah, pihak Nazi juga didakwa hanya menghantar sebuah kapal ke kawasan ini untuk mencari tempat bagi memburu ikan paus. Malah mereka membatalkan ekspedisi ini apabila Perang Dunia meletus. Untuk jawapan panjang lebar mengenai teori ini, sila baca artikel kami "Pangkalan Rahsia Nazi di Antartika - Fiksyen atau Fakta?"

Terdapat juga sebahagian peminat teori konspirasi yang mendakwa tamadun kuno Atlantis yang sudah lenyap sebenarnya terletak di bawah Antarika. Teori ini tercetus pada tahun 1950-an apabila seorang sejarawan Professor Charles Hapgood mendakwa Antartika pernah menjadi tempat tinggal sebuah tamadun kuno yang belum dikenalpasti.

Beliau percaya bahawa kawasan Antartika tidak diliputi dengan salji kira-kira 11,600 tahun lalu, menjadikannya sesuai untuk didiami satu ketika dahulu. Peminat teori konspirasi mendakwa Professor Charles Hapgood benar, tetapi mengatakan bahawa tamadun kuno yang tidak dikenalpasti itulah sebenarnya Atlantis.

Pada tahun 1995, Graham Hancock dalam kajiannya bertajuk Fingerprints of the Gods mengatakan orang-orang Atlantis inilah yang telah berhijrah dari Antartika ke seluruh dunia dan mewujudkan kerajaan Aztec, Mayan dan Mesir Purba. Walau bagaimanapun, tiada siapa yang dapat membuktikan kesahihan kajian ini.

Sekumpulan peminat teori konspirasi yang juga merupakan penjejak alien mendakwa mereka telah menemui bukti pendaratan UFO di Antartika. Kumpulan ini membuat konklusi ini setelah membuat kajian terhadap satu kesan terhempas yang mereka temui melalui laman Google Earth.

Menurut mereka, kesan hempasan ini dapat dilihat pada garisan panjang daripada puncak gunung dan jatuh ke bawah. Mereka mendakwa UFO mungkin melanggar puncak gunung dan terhempas sebelum jatuh ke bawah. Ahli geologi walau bagaimanapun tidak bersetuju dan mengatakan garisan tersebut dihasilkan oleh avalanche, iaitu fenomena salji runtuh di kawasan pergunungan.

Ini mungkin teori konsprasi yang paling pelik dalam senarai ini. Teori ini diutarakan oleh golongan "flat earther" yang mempercayai bahawa bumi berbentuk rata. Golongan ini percaya bahawa Kutub Utara terletak di tengah bumi manakala Kutub Selatan pula terletak di bahagian tepi yang mengelilingi bumi.

Mengikut kepercayaan mereka, Antartika adalah tembok tebal setelah 30 - 60 meter yang mengelilingi bumi. Dinding inilah yang menghalang segala yang ada dimuka bumi ini daripada terjatuh daripada sudut atau tepi bumi. Mereka turut mendakwa tidak boleh membuktikan perkara ini kerana United Nation telah mengisytiharkan kawasan Antartika sebagai kawasan larangan membuat penerbangan (no-fly zone).

Golongan ini mengatakan bahawa selain beberapa agensi kerajaan, pelayar British Kapten Cook merupakan antara hanya beberapa manusia yang pernah melihat tembok besar ini dalam pelayarannya ke Antartika. Beliau mengatakan Kapten Cook pernah melihat kewujudan tembok ais besar di lautan Antartika dan tidak berupaya untuk memanjatnya kerana ianya begitu tinggi.


5 Sakit Mental Paling Pelik Yang Benar-Benar Wujud

Insiden masalah mental merupakan sesuatu yang amat kita takuti berlaku pada kita atau mana-mana individu yang kita sayangi.

Tekanan yang dihadapi oleh mereka yang sakit serta individu lain yang perlu menjaga mereka amat tinggi, memerlukan tahap kesabaran dan ketekunan yang kukuh. Masalah mental seperti gila atau kurang siuman merupakan sesuatu yang biasa kita lihat, menyebabkan ada ahli masyarakat kita suka meracau dan bercakap seorang diri.

Bagaimanapun, jika dibandingkan dengan orang kurang siuman - 5 sindrom masalah mental yang kami senaraikan di bawah jauh lebih teruk, betul-betul akan menduga kesabaran. Berikut adalah 5 sakit mental pelik yang dapat kami kongsikan pada anda hari ini.

Sindrom capgras adalah sindrom yang boleh berlaku pada mana-mana individu. Apa yang berlaku pada mereka itulah yang cukup membimbangkan - pesakit sindrom ini boleh 'melupakan' mana-mana individu seperti suami, anak, adik-beradik atau sesiapa saja yang dikenali sebelum itu, mula percaya individu yang ada sebenarnya hanya seorang yang sedang menyamar.

Antara kisah sindrom Capgras melibatkan seorang ibu berumur 40 tahun yang tidak mengaku salah seorang anak perempuannya berumur 9 tahun, adalah anaknya yang sebenar. Walaupun cuba diyakinkan, malangnya ibu itu tidak berjaya diyakinkan. Apa yang merisaukan, akibat paranoia terpaksa duduk dengan 'orang asing' khasnya kanak-kanak, individu dewasa penghidap sindrom ini ditakuti bertindak agresif dalam melindungi keselamatan dirinya daripada gangguan yang dihadapinya. (rujukan)

Bagaimana nak mengenali individu yang menghidap penyakit mental yang dikenali sebagai sindrom boanthropy? Mudah saja. Mereka akan berlagak seolah-olah mereka seekor lembu. Ini kerana mereka percaya memang mereka seekor lembu. Boleh jadi juga kerbau atau seladang. Spesis begitulah kiranya.

Selain daripada kategori boanthropy, wujud satu lagi kategori besar penyakit mental yang dinamakan 'species dysphoria' di mana ramai individu percaya mereka sebenarnya dilahirkan dalam spesis yang salah. Ada di antara mereka percaya mereka adalah serigala, rakun, harimau dan bermacam lagi binatang lain - bukan manusia biasa. (rujukan)

Salah satu sindrom paling berbahaya kepada tuan punya badannya sendiri, apotemnophilia menyebabkan seseorang itu mahu mencacatkan anggota badan khasnya organ tangan dan kaki, tanpa sebarang sebab. Dari segi mentalnya, individu pengidap sindrom ini merasa kurang selesa mereka lengkap anggota badan!

Menurut kajian yang telah dijalankan sejak kali pertama direkodkan pada tahun 1977, pengidap masalah ini kebanyakannya berpunca daripada rasa keinginan seksual yang ganjil seperti gemar melihat kemaluan individu lain dipotong.

Kes pertama yang benar-benar mencetuskan kontroversi adalah kes seorang doktor bernama Robet Smith, seorang pakar bedah Scotland bertindak mencacatkan sebelah kaki dua orang pesakit warga England dan Jerman, pada tahun 1997 dan 1999 - atas permintaan pesakit itu sendiri. (rujukan)

Sekiranya anda sudah berkahwin dan mempunyai isteri yang mengandung, mengidam nak makan sesuatu itu biasanya akan berlaku. Bagaimanapun, bagi beberapa ibu yang unik, mereka akan menjalani satu ketidakseimbangan mental yang dinamakan 'pica disorder.'

Pica disorder pula boleh dibahagikan kepada beberapa kategori, bergantung kepada ada yang mahu mereka makan. Ais, rambut, kertas, cat kering pada dinding, objek tajam, besi, batu, kaca, najis, kapus dan tanah menjadi antara pilihan. Boleh menyerang kanak-kanak serta individu yang mempunyai autism selain ibu mengandung, risiko yang dihadapi mereka amat tinggi apatah lagi melibatkan kanak-kanak. (rujukan)

Seseorang yang mempunyai pica, tidak merasa mahu makan makanan biasa.

Sindrom yang dinamakan sempena nama pakar yang menemuinya iaitu Heinrich Kluver, akan berlaku apabila terdapat kerosakan pada bahagian otak - menukarkan identiti pesakit untuk berkelakuan ganjil. Keganjilannya pula ada beberapa jenis, antaranya gemar makan dalam kuantiti yang melampau, suka memasukkan objek ke dalam mulut atau lebih teruk - hiperseksualiti.

Dalam sebuah kes melibatkan seorang lelaki berusia 69 tahun pada 2011, lelaki tua itu mula lebih gemar menyendiri dan identitinya bertukar menjadi ganas. Tabiat makannya juga berubah, menjadi seorang pelahap selain daripada gemar menggigit tongkatnya serta memasukkan tangan ke dalam mulut.

Yang memalukan, atuk itu akan melakukan onani secara terbuka tak kira masa, tak kira siapa pun ada di sebelahnya disebabkan nafsu membuak-buak. (rujukan)


Dipenjara 19 Tahun Kerana Dituduh Membunuh Tetapi Mangsanya Masih Lagi Hidup

Pada tanggal 26 Mei 2019, Manuel German Ramirez Valdovinos telah menjalani hukuman penjara selama 19 daripada 43 tahun yang  dijatuhkan ke atasnya atas tuduhan membunuh. Apa yang mengejutkan ialah, mangsa bunuhnya masih lagi hidup dan sihat.

Manuel pernah bekerja sebagai guru muzik di sebuah sekolah di bandar Texapan, Mexico. Pada 26 Mei 2000, dia yang baru sahaja pulang daripada bekerja sedang berehat bersama isteri dan anaknya yang baru berusia sebulan.

Tiba-tiba, lapan orang polis telah menerjah masuk ke dalam rumahnya lantas memukul, menggari dan mengheretnya masuk ke tempat duduk belakang sebuah kereta tidak bernombor.

Dia ditangkap tanpa waran dan dibawa ke balai polis tempatan di mana di digantung pada tangan dengan rantai besi. Selain itu, Manuel yang berusia 22 tahun ketika itu juga diseksa dengan kejutan elektrik dan dituduh membunuh orang seorang lelaki.

Manuel terkejut apabila mendegar tuduhan yang dilemparkan oleh pihak polis kepadanya. Dia mengenali mangsa yang dikatakan oleh pihak polis itu. Lelaki itu ialah Manuel Martinez Elizalde. Manuel pernah meminjamkan sejumlah wang kepada Elizalde kerana mendakwa lelaki itu dan keluarganya tiada wang untuk membeli makanan.

Manuel tidak pernah mempunyai masalah atau bergaduh dengan Elizalde, apatah lagi membunuhnya. Apa yang lebih pelik ialah ketika Manuel ternampak bapa kepada Elizalde datang ke balai dan mendengar bapanya memberitahu pihak polis "Tidak, bukan dia. Dia adalah salah seorang rakan anak saya dan ini akan memberikan masalah kepada saya".

Pegawai polis yang menguruskan kesnya kemudian menjawab kepada bapa Elizalde, "Anda meminta kami untuk menangkap tiga suspek ini dan sekarang mereka berada di lokap. Kami sudah mengaturkan semuanya dengan Pejabat Pendakwa Raya".

Manuel mendakwa bahawa bapa Elizalde telah menjanjikan pihak polis yang menahannya dengan sogokan sebanyak USD 150,000 (RM 628230). Ia adalah sebahagian daripada penipuan yang ingin dilakukan bapa Elizalde.

Manuel kemudian mengetahui bahawa keluarga Manuel Martinez Elizalde telah menuntut insuran nyawa sebanyak USD 1 juta (RM 4.19 juta) ke atas kematian anak mereka yang dipalsukan.

Manuel dan isterinya juga pernah mendakwa mereka menerima maklumat bahawa Elizalde telah berpindah ke Amerika Syarikat dan melakukan pembedahan plastik untuk mengubah penampilannya.

Pasangan itu juga mendakwa bahawa sejak Elizalde tinggal di sana dan menggunakan nama berlainan, namun lelaki itu kerap melawat bapanya di vila yang telah dibina menggunakan wang insuran kematian palsu itu.

Bukti pihak berkuasa yang digunakan untuk memenjarakan Manuel adalah sandiwara semata-mata. Bukti utama iaitu mayat Elizalde mempunyai warna kulit yang berbeza, jauh lebih pendek daripada sebenar dan tiada sebarang parut seperti yang dimiliki Elizalde.

Pihak pendakwa raya tidak mempedulikan perincian yang mengelirukan itu sebaliknya menuduh Manuel membunuh Elizalde dan menjatuhkan hukuman penjara selama 43 tahun terhadapnya.

Manuel telah menghabiskan 19 tahun hukumannya di beberapa penjara berbeza di seluruh Mexico. Semua percubaannya untuk membuktikan dirinya tidak bersalah gagal.

Sejak 19 tahun yang lalu, Manuel dan isterinya telah menghantar surat rayuan kepada semua hakim, majistret, presiden mahkamah dan gabenor di Mexico tetapi mereka masih belum menerima sebarang jawapan balas.

Pada tahun 2015, bekas guru muzik itu juga pernah merayu kepada Presiden Pena Nieto agar siasatan ke atas penipuan yang berlaku terhadap dirinya dijalankan semula. Usaha itu juga tidak membuahkan hasil.

Selepas penat berusaha untuk mendapatkan perhatian semua pilihan undang-undang di Mexico, Manuel cuba pula untuk mengenengahkan perkara ini ke Mahkamah Hak Asasi Manusia Inter-Amerika.

Pertubuhan itu kemudian menerima dan menyiasat kesnya dan kemudian mengarahkan agar Manuel dilindungi di bawah Protokol Istanbul, satu set garis panduan antarabangsa untuk dokumentasi penyeksaan dan akibatnya.

Secara teorinya, Manuel perlu dibebaskan sebaik sahaja cadangan Mahkamah Hak Asasi Manusia Inter-Amerika dihantar ke Mexico. Sebagai tambahan kepada pelepasan itu, sekatan juga dikenakan terhadap mereka yang terlibat dalam proses jenayah itu seperti pegawai polis yang menyeksanya untuk membuatkan Manuel mengaku terhadap jenayah yang tidak dilakukannya.

Penjawat awam yang mempunyai semua fakta berkenaan kes itu tetapi tidak melakukan apa-apa untuk mencegah atau membatalkan ketidakadilan yang dilakukan terhadap Manuel dan keluarganya juga akan dipertanggungjawabkan.

Isteri kepada Manuel, Esther Valdonivos, memberitahu wartawan bahawa telah terbukti orang yang dikatakan mangsa bunuh suaminya itu masih hidup. Segala tuduhan terhadap suaminya adalah sesuatu yang tidak masuk akal sama sekali.

Esther juga meminta agar suaminya dibebaskan dan diberikan keadilan yang sepatutnya. Suaminya telah dipenjarakan selama 19 tahun atas kesalahan rekaan yang tidak pernah dilakukannya sama sekali. Manuel dikatakan akan dilepaskan dalam masa terdekat.


Ringkasan Undang-Undang Pelesenan Dan Pemilikan Anjing di Malaysia

Baru-baru ini tular video menunjukkan seorang pemilik anjing bertengkar dengan seorang pengawal keselamatan yang tidak membenarkannya untuk membawa masuk haiwan tersebut ke dalam permis kondominium.

Mungkin ada di antara kita yang tidak tahu bahawa tak semua anjing boleh dibela begitu sahaja. Terdapat anjing yang mana pemilik memerlukan lesen tertakluk kepada undang-undang sedia ada.

Menurut Undang-undang Kecil Pelesenan Anjing dan Rumah Pembiakan Anjing (WPKL) 1991 (Pindaan) 2011, di bawah UUK 3 (2), permohonan bagi lesen dalam hal anjing terkawal hendaklah dibuat selepas 2 perkara ini iaitu:

2. Anjing tersebut telah mengikuti dan lulus kursus "Canine Good Citizen" yang dianjurkan oleh mana-mana badan yang diluluskan oleh Datuk Bandar.

Selepas hal ini diselesaikan, seseorang yang diberikan lesen untuk memiliki, memelihara, melindungi atau menyenggara anjing terkawal perlulah memeliharan anjing tersebut di bawah pengawasan yang sepatutnya pada setiap masa ia dibawa keluar daripada premis.

Mereka juga perlu memastikan bahawa anjing tersebut tidak keluar berkeliaran dari tempat peliharaan, memastikan premis tersebut dipagar dengan selamat, mempamerkan tanda "AWAS ANJING" di tempat yang mudah dilihat pada setiap masa.

Berikut adalah senarai anjing "terkawal" yang terdapat dalam JADUAL IV di bawah UUK 2 (c):

German Shepherd / Alsatian termasuk Belgian Shepherd dan East European Shepherd

Perro de Presa Canario ( juga dikenali sebagai Canary Dog )

Tak semua jenis anjing dibenarkan untuk dimiliki dan dipelihara. Larangan terhadap anjing terlarang diperincikan dalam undang-undang yang sama.

Undang-Undang Kecil 8B (1) menyatakan bahawa tiada seorang pun yang boleh memiliki, memelihara, melindungi atau menyenggara mana-mana jenis anjing terlarang.

Anjing "terlarang" adalah sebagaimana yang dinyatakan dalam JADUAL III di bawah Undang-Undang Kecil 2 (d):

Pit Bull Terrier / Pit Bull (juga dikenali sebagai American Pit Bull, American Pit Bull Terrier, American Staffordshire Terrier dan Stafford Bull Terrier)

Dibawah UUK 8B ( 2 ), Datuk Bandar hendaklah menyita dan melupuskan mana-mana anjing terlarang yang dijumpai dimana-mana premis atau dijumpai berkeliaran di tempat awam.

Dibawah UUK 8B ( 3 ), tiada pampasan boleh dikenakan ke atas Datuk Bandar bagi pelupusan anjing itu.

Seperti yang berlaku dalam video tersebut, terdapat undang-undang berkaitan dengan memeliharan anjing dalam bangunan bertingkat.

1. Dibawah Undang-Undang Kecil Pelesenan Anjing Dan Rumah Pembiakan Anjing (Wilayah Persekutuan Kuala Lumpur) (Pindaan) 2011 UUK 8A ” Anjing kecil di flat”, Datuk Bandar boleh membenarkan seekor anjing kecil dipelihara, dilindungi atau disenggara di sebuah pangsapuri.

2. Senarai "anjing kecil" di bawah UUK 2 (b) adalah seperti berikut:

3. UUK 3 (1) menyatakan bahawa tiada seorang pun boleh mempunyai, memelihara, melindungi atau menyenggara mana-mana anjing melainkan jika anjing itu dilesenkan menurut Undang-Undang Kecil ini.

4. Di bawah UUK 3 (2), permohonan bagi lesen hendaklah dibuat kepada Datuk Bandar mengikut apa sahaja bentuk sepertimana yang ditentukan oleh Datuk Bandar.

5. Permohonan untuk lesen anjing kecil hendaklah disertakan bersama surat persetujuan daripada Joint Management Body (JMC) atau Management Corporation ( MC ) semasa memohon lesen.

6. Anjing yang dipelihara tidak boleh menimbulkan suatu masalah atau mewujudkan sebarang gangguan yang tidak munasabah kepada penghuni lain.

7. Anjing yang dipelihara mesti terhad kepada unit pemilik dan tidak dibenarkan berkeliaran bebas.

8. Pemilik boleh membawa anjing yang dipelihara keluar dari bangunan tersebut hanya melalui perkhidmatan lif dan anjing yang dipelihara perlu berada dibawah pengawasan pemilik setiap masa.

9. Anjing yang dipelihara tidak dibenarkan untuk kencing atau membuang air besar di kawasan umum. Sekiranya ini berlaku, pemilik perlu bertanggungjawab untuk segera membersihkan selepas haiwan peliharaannya melakukan kesalahan tersebut.


Ashrita Furman - Manusia Yang Memegang Rekod Dunia Terbanyak

Guinness World Records adalah sebuah organisasi bebas yang mencatat, merekod dan mengiktiraf sesuatu rekod dunia. Segala rekod yang dicipta boleh disemak dalam arkib dalam talian di laman sesawang Guinness World Records sendiri.

Tahun 2019 menyaksikan tahun ke 64 kewujudan Guinness World Records. Sepanjang 64 tahun ini, terdapat banyak rekod prolifik yang telah dicatatkan. Namun, tiada mana-mana rekod yang dapat menandingi kehebatan seorang lelaki bernama Ashrita Furman dari New York yang diiktiraf sebagai individu yang memegang rekod dunia paling banyak.

Sejak 30 tahun lalu, Ashrita Furman telah mengabadikan dirinya dengan misi seumur hidup untuk mencatat sebanyak mungkin rekod dunia yang mampu dicipta. Beliau mahu membuktikan seseorang yang mempunyai cita-cita besar dan azam yang kuat sepertinya mampu berjaya dan mendapat pelbagai pengiktirafan.

Ashrita Furman yang lahir pada tahun 1954 telah mula mencatatkan rekod dunia sejak tahunn 1979 lagi. Sehingga tahun 2017, beliau sudahpun mencatatkan lebih daripada 600 rekod dunia dalam pelbagai perkara. Daripada jumlah itu, beliau masih memegang 226 rekod dunia.

Tidak seperti sesetengah pemegang rekod lain yang hanya tertumpu pada satu kategori atau jenis rekod yang sama, Ashrita Furman telah mencatatkan banyak rekod dalam banyak perkara berlainan. Antara rekod pelik yang pernah dicatatkannya adalah mendaki Gunung Fuji di Jepun menggunakan kayu Pogo.

Rekod pertama yang diciptanya pada tahun 1979 adalah melakukan 27,000 kali lompatan jumping jack. Beliau kemudiannya mencatatkan rekod keduanya pada tahun 1986 dengan membuat lompatan menggunakan kayu Pogo di dalam air.

Dengan kepelbagaian rekod yang dicatatkannya, beliau mendapat peluang terbang ke pelbagai negara untuk mencipta rekod dan bertemu dengan ramai pihak yang mempunyai minat yang sama sepertinya. Beliau juga telah banyak kali dijemput  berkongsi pengalamannya dalam beberapa program wawancara popular di Amerika Syarikat.

Walaupun namanya seringkali terpapar dalam media massa dan elektronik sejak sekian lamanya, ramai pihak masih tertanya-tanya apakah faktor yang mendorong beliau untuk mencatatkan namanya sebagai manusia yang memiliki rekod dunia paling banyak.

Cita-citanya untuk memegang banyak rekod dunia ini sebenarnya wujud ketika beliau masih kecil lagi, iaitu awal tahun 1960-an. Setiap tahun pihak Guinness World Records akan mengeluarkan buku kompilasi rekod-rekod dunia yang baru dicipta dan beliau berazam untuk meletakkan namanya dalam buku tersebut suatu hari nanti.

Minat membaca sejak dari kecil, rekod-rekod yang tercatat dalam buku Guinness World Records sentiasa menjadi inspirasinya. Walau bagaimanapun, beliau yang ketika itu tidak mempunyai fizikal tubuh badan seorang atlit menganggapnya sebagai satu halangan besar bagi melakukan sesuatu yang luar biasa dan mencatatkan rekod dunia.

Ketika zaman remajanya, beliau berminat dengan aktiviti keagamaan dan kerohanian dan menjadi pengikut tegar seorang guru kerohanian yang bernama Sri Chimnoy. Gurunya ini adalah orang pertama yang mencabarnya untuk mencabar kemampuan dirinya.

Gurunya inilah yang telah memberi galakan kepada Ashrita Furman untuk menyertai satu pertandingan berbasikal selama 24 jam di New York pada tahun 1978, satu tahun sebelum beliau mencipta rekod pertamanya. Dalam pertandingan ini, beliau berjaya mendapat tempat ketiga dengan mencatatkan perjalanan sejauh 652 km.

Menariknya, beliau hanya melakukan latihan selama 2 minggu sebelum pertandingan tersebut. Kejayaannya ini membuka matanya untuk terus mencabar dirinya dan meneroka kemampuan dirinya dengan lebih mendalam.

Mencipta rekod dunia bukanlah satu tugas yang mudah. Malah, beliau turut gagal dalam percubaan pertamanya membuat lompatan jumping jack. Namun, kegagalan tersebut tidak mematahkan semangatnya tetapi mendorongnya untu meningkatkan lagi latihan serta menguatkan lagi mental dan fizikalnya.

Beliau telah menghabiskan latihan selama berjam-jam lamanya dalam beberapa minggu dan memahirkan dirinya dengan syarat dan asas yang ditetapkan oleh pihak Guinness World Records bagi memastikan rekodnya diterimanya. Beliau akhirnya berjaya mencatatkan 27,000 lompatan jumping jack dalam masa 6 jam 45 minit.

Ashrita Furman masih lagi aktif mencipta rekod-rekod dunia yang baru selain merampas beberapa rekod yang pernah dipegangnya suatu ketika dahulu. Beliau juga kini merupakan satu-satunya manusia yang pernah mencatatkan rekod dunia di kesemua 7 benua.


Senarai Individu-Individu Terkenal yang Dikebumikan Secara Rahsia / Kubur Tidak Bertanda

Setiap orang ingin mempunyai privasi mereka sendiri. Namun, privasi bukanlah sesuatu yang mudah diperolehi bagi orang terkenal atau selebriti.

Mungkin mereka penat kerana sering menjadi perhatian umum, mereka juga mahu merasakan ketenangan tanpa diganggu. Ada kalanya, pencarian privasi bukan sahaja ketika hidup, malah membawa kepada apabila sudah meninggal dunia.

Kerana privasi juga, ada orang terkenal mahupun selebriti memilih untuk dikuburkan secara rahsia atau dikebumikan di kubur yang tidak bertanda. Berikut adalah senarai antara beberapa orang terkenal yang memilih untuk dikebumikan sedemikian.

Kuburan tidak bertanda adalah sesuatu yang pelik pada zaman moden tetapi adalah biasa ratusan tahun yang lalu. Begitu juga dengan komposer muzik terkenal sepanjang zaman, Mozart.

Mozart meninggal dunia dalam keadaan papa kedana dan dikebumikan di dalam kubur kongsi di bawah penanda kayu yang biasa sahaja. Pada zaman itu, menggali semula kubur orang mati adalah perkara biasa. Ia bertujuan untuk penggunaan semula tanah kubur bagi mayat baru.

Kubur Mozart telah digali semula dan sisa mayatnya ditempatkan dalam ruangan lebih kecil. Namun, orang pada zaman itu kehilangan rekod di mana sebenarnya sisa mayat Mozart berada.

Hari ini, anda boleh melawat batu nisan Mozart yang ditempatkan di tanah perkuburan St. Marx di Vienna. Namun, ia bukanlah tempat sebenar mayat komposer terkenal itu berada kerana tiada rekod yang dapat membuktikan perkara itu. (sumber)

George C. Scott adalah seorang pelakon pentas, filem, pengarah dan penerbit. Dia pernah memenangi Anugerah Akademi sebagai pelakon terbaik dalam filem Patton. Namun, dia sebenarnya tidak menghadiri majlis tersebut sebaliknya berada di rumah menyaksikan perlawanan hoki.

Scott juga berpendapat bahawa anugerah Oscar adalah salah satu penghargaan yang korup dan tidak bertamadun. Pelakon itu pernah menghubungi pihak Anugerah Akademi agar namanya dibuang daripada senarai calon tetapi diabaikan.

Ramai yang terkejut termasuklah penyampai anugerah Oscar ketika itu iaitu Goldie Hawn apabila nama Scott adalah pemenang dalam sampul surat yang dibacanya.

Scott adalah salah seorang selebriti terkenal tetapi mempunyai sifat yang agak pelik. Dunia hiburan juga tertanya-tanya mengapakah ketika pelakon itu meninggal dunia pada tahun 1999, kuburnya di Westwood, California, tidak ditandakan dengan nama atau tarikh kematian. Mungkin dia seorang yang tidak begitu gemar dengan perhatian umum. (sumber)

Genghis Khan merupakan pengasas kepada Empayar Mongol dan penjajah yang sangat terkenal dalam sejarah. Dia dikatakan mempunyai beratus-ratus orang anak sepanjang hidupnya dan sangat dihormati rakyatnya selain digeruni musuh.

Atas sebab-sebab tertentu, Genghis Khan tidak mahu orang mengetahui di manakah dia dikebumikan apabila meninggal dunia. Mungkin kerana egonya yang tinggi, dia tidak mahu orang datang dan meletakkan bunga di pusaranya.

Menurut rekod sejarah, Genghis Khan begitu prihatin sehingga mengeluarkan arahan kepada tenteranya agar menutup segala jejak dan merahsiakan kuburnya.

Tenteranya juga telah membunuh semua yang hadir dan menyaksikan pengebumian maharaja itu. Mereka kemudian membunuh pula para pekerja yang terlibat dalam pembinaan kuburnya. Akhirnya, para tentera yang terlibat itu membunuh diri agar rahsia itu terkubur selama-lamanya. (sumber)

Bagi sesetengah orang terkenal, mereka memang memerlukan perhatian. Steve Jobs juga adalah salah seorang daripadanya. Tumpuan sebegini mungkin diperlukan oleh pengasas Apple itu untuk kepentingan dan kebaikan syarikatnya tetapi itu tidak bermakna dia menyukainya.

Ketika di luar waktu bekerja, Steve Jobs adalah seorang yang begitu pentingkan privasi. Dia juga mengekalkan privasinya walaupun setelah meninggal dunia akibat barah pankreas.

Apabila tersebar maklumat bahawa mendiang Steve akan dikebumikan di Tanah Perkuburan Alta Mesa di Palo Alto, California, ramai orang dari seluruh dunia berhasrat untuk menziarahi kubur genius itu.

Namun, kakitangan Alta Mesa telah berjanji untuk merahsiakan lokasi sebenar kubur Steve Jobs yang tidak bertanda di situ. Ramai pengunjung dan peminat kecewa kerana tidak dapat melawat kuburnya. Apa yang pasti, Steve Jobs ingin dikebumikan berdekatan dengan kubur ibu bapanya berhampiran kebun aprikot di situ. (sumber)

Aneh apabila memikirkan mengapa orang yang hidup sebagai seorang legenda tetapi bersemadi di kubur yang tidak diketahui. Cleopatra adalah salah seorang daripadanya. Makamnya begitu rahsia sehingga 2,000 tahun selepas kematiannya, kita masih lagi tidak tahu di mana ia berada.

Menurut ahli sejarah Suetonius dan Plutarch, pemimpin Rom iaitu Octavian (kemudian menukar nama sebagai Augustus) memutuskan agar Cleopatra dan suaminya, Mark Antony, dikuburkan bersama-sama setelah mengalahkan mereka.

Anak-anak Cleopatra yang terselamat telah dibawa pulang oleh Octavian ke Rom dan dibesarkan sebagai warganegara Rom. Ahli sejarah berpendapat bahawa kubur Cleopatra dan suaminya terletak di suatu tempat rahsia di Iskandariah, Mesir.

Ada yang berpendapat tujuan Octavian merahsiakan lokasi sebenar Cleopatra dan Mark Antony kerana mahu dunia melupakan musuhnya itu buat selama-lamanya. (sumber)

Adolf Hitler adalah seorang ahli politik Jerman dan pemimpin Parti Nazi. Dia adalah seorang yang begitu terkenal sebagai seorang diktator yang kejam dan bertanggungjawab memulakan Perang Dunia Kedua apabila menyerang Poland.

Dia bertanggungjawab ke atas kematian jutaan nyawa semasa perang. Apabila Jerman akhirnya kalah dalam Perang Dunia Kedua, Hitler telah melarikan diri di salah sebuah tempat persembunyiannya.

Hitler dilaporkan sempat berkahwin dengan Eva Braun pada malam 28 atau 29 April 1945 di tempat persembunyiannya. Pada 30 April, tentera Soviet berjaya mengepung kawasan itu dan Hitler telah menembak dirinya sendiri manakala Eva pula memakan pil sianida.

Mayat mereka berdua kemudian dibawa keluar ke bahagian taman dan dibakar. Sisa mayat Hitler, Eva dan beberapa lagi pegawainya yang dibakar kemudiannya diambil dan disimpan dalam kotak abu mayat. Sebahagian laporan mengatakan kotak abu mayat Hitler telah diubah tempat simpanannya sebanyak beberapa kali. Tiada siapa tahu di manakah tempat simpanan sebenar tinggalan diktator itu. (sumber)

Ada kalanya, seseorang itu dikebumikan di kubur tidak bertanda atas alasan keagamaan. Salah satu yang melakukannya ialah keluarga diraja Arab Saudi dan mereka mempunyai beberapa garis panduan yang sangat ketat berkaitan pengebumian.

Ketika Raja Abdullah meninggal dunia pada tahun 2015, dia telah dikebumikan di sebuah kubur tidak bertanda dalam upacara yang sederhana. Tiada pengebumian awam atau tempoh berkabung rasmi dilakukan.

Beliau dikebumikan di tanah perkuburan al-Oud di Riyadh dan dikelilingi oleh kubur-kubur keluarga diraja Arab Saudi yang lain, di mana kubur mereka juga tidak bertanda.

Mereka berbuat demikian bagi mengelakkan kubur mereka ditangisi, dihiasi atau dijadikan tempat sebagai amalan khurafat serta perbuatan karut yang lain. Namun, ada segelintir pihak yang tidak tahu tentang perkara itu menyebabkan ramai yang hadir dan berkumpul di kuburnya. Pihak berkuasa terpaksa menjaga kubur itu bagi menghalang orang awam daripada mendekatinya. (sumber)


6 Dinding Terkenal Selain Tembok Besar China

Sebut berkenaan dinding yang merangkumi jarak yang panjang, secara automatik kita akan membayangkan tembok besar China.

Memang benar tembok besar China merupakan salah satu binaan paling mengagumkan pernah dibina dalam tamadun manusia, dengan anggaran panjang keseluruhan melebihi 21 ribu kilometer panjangnya - sebelum kuasa alam, kerosakan serta bencana menyebabkan ada banyak bahagian dinding tersebut lenyap.

Selain daripada Tembok Besar China, wujud beberapa dinding lain di beberapa negara yang tak kurang hebatnya. Anda tahu tak tentang kewujudan dinding-dinding ini? Berikut adalah lima dinding di dunia yang paling terkenal yang tak terletak di China.

Dibangunkan lebih awal semasa era orang Killke sebelum disambung zaman tamadun Inca yang wujud di Peru sekitar abad ke 14, kedatangan penjajah Sepanyol menghentikan pembinaan dinding ini serta melenyapkan empayar yang gemilang itu.

Kubu batu ini membuktikan kemajuan mereka pada ketika itu, kerana saiz dinding batu yang dibina mempunyai ketinggian hampir 6 meter dengan setiap barisan panjangnya menyamai 400 meter. Setiap satu bongkah batu yang digunakan dianggarkan mempunyai berat 120 ke 200 tan.

Apa yang sangat mengagumkan mengenai dinding ini, setiap batu yang digunakan seakan-akan sengaja dibentuk di antara satu sama lain, seperti blok-blok Lego yang padat apabila dicantumkan, tanpa perlu menggunakan bahan pelekat seperti simen bagi menutupi celah yang ada. Tidak ada ruang wujud di antara setiap bongkah batu dan sehelai kertas pun tidak boleh dilalukan dicelahnya.

Kini terletak di bahagian selatan Croatia, dinding sepanjang 7 km ini dibina semasa kawasan tersebut diperintah oleh sebuah republik bernama Ragusa, pada abad ke 14 hinggalan 19. Dinding ini dibina sebagai penghalang kepada pencerobohan oleh kerajaan Turki Uthmaniyah pada bahagian selatan kawasan tersebut.

Mempunyai 3 buah kubu besar, 10 menara bulat, 31 menara tinjau dan 6 lapangan, pada hari ini dinding ini mempunyai ketinggian di antara 5 ke 10 meter dan hanya tinggal 4.5 km daripada jumlah keseluruhannya, selepas mengalami gempa bumi pada abad ke 20.

Dikenali dengan nama jolokan 'The Great Walls of Croatia' - dinding ini merupakan dinding kedua terpanjang di Eropah pernah dibina di sana.

Pembinaan dinding ini bermula pada tahun 142 senasa zaman pemerintahan Maharaja Rom bernama Antoninus Pius. Mempunyai panjang sekitar 58 kilometer keseluruhannya, terdapat 16 kubu pengawal di bina di sepanjang dinding tersebut melalui beberapa lokasi.

Dinding itu dibina oleh kerajaan Rom dalam masa enam tahun, menjadi garis sempadan kemaraan tentera Rom ketika itu. Tujuannya dibina pula adalah untuk menghalang serangan-serangan berbentuk gerila yang kerap kali dilakukan oleh orang Caledonia yang tinggal di bahagian utara kawasan tersebut.

Mempunyai ketinggian 3m dengan lebar 4 meter, dinding ini diperkukuhkan dengan struktur kayu yang cantik semasa zaman kegemilangannya. Walaupun begitu, serangan orang Caledonia tidak berjaya dihalang dan orang Rom berhenti daripada mengawasi kawasan sepanjang dinding tersebut pada tahun 165. Ini bermakna dinding itu hanya digunakan selama 23 tahun.

Tembok kedua terpanjang di dunia selepas Tembok Besar China dengan panjang 135 km, Tembok Hadrian wujud sezaman dengan Dinding Antonine, namun Tembok Hadrian dibina lebih awal oleh Maharaja Rom bernama Hadrian pada tahun 122.

Selepas Hadrian digantikan oleh Antonius Pius dan pengganti Pius, Marcus Aurelius mengambil keputusan membiarkan Dinding Antonine begitu saja, tentera Rom kembali menjadikan Tembok Hadrian sebagai lokasi pertahanan utama mereka.

Mempunyai ketinggian 6 meter dan 3 meter lebar, dinding ini didirikan dalam masa 6 tahun oleh askar-askar British Rom yang bertugas, untuk menjadi perlindungan kepada kerajaan Rom. Dinding ini terus digunakan sehinggalah tempoh terakhir pemerintahan Rom di Britain. Malangnya, sebahagian besar dinding ini telah lenyap kerana batunya diambil bagi membina jalan pada abad ke 18.

Salah satu binaan paling diingati dalam era zaman moden, tembok Berlin dibina dengan ketinggian 3.6 meter dan panjang 106 km. Sepanjang 66.5 km daripadanya dipasangkan dengan kawat besi, dengan 302 menara pengawal didirikan.

Dibina bagi mengelak daripada berlaku migrasi besar-besaran daripada Jerman Timur yang dikuasai Kesatuan Soviet ke Jerman Barat yang diketuai parti-parti Perikatan. Lebih malang, Berlin ketika itu dibahagikan kepada empat kawasan dengan setiap satunya dikawal oleh empat kuasa berbeza - Britain, Perancis, Amerika Syarikat dan Kesatuan Soviet.

Tembok Berlin dibina bermula pada 13 Ogos 1961 dengan penggunaan kawat besi, sebelum diperkemaskan dengan binaan dinding konkrit tinggi yang dilengkapi pagar berelektrik. Hanya pada 9 November 1989, selepas berlakunya salah faham melibatkan pimpinan Jerman Timur mengumumkan pembukaan tembok tersebut pada semua - sempadan yang memecahkan Jerman kepada dua itu akhirnya tidak lagi memisahkan mereka.

KIta akhiri artikel ini tentang dinding yang melibatkan negara kita sendiri. Pada tahun 1970, atas ancaman komunis kerajaan Malaysia dan Thailand sebulat suara bersetuju untuk membina dinding di bahagian sempadan kedua-dua negara. Bagaimanapun, berbeza dengan kesemua dinding yang disenaraikan di atas - dinding sempadan negara kita dan Thailand ini dibina dengan mendirikan dua dinding, satu lapis dibina kerajaan kita dan satu lagi kerajaan Thailand.

Oleh sebab itu, wujud jurang di antara kedua-dua dinding seluas 10 meter yang tidak jatuh kepada penguatkuasaan kedua-dua buah negara. Malangnya, berikutan kewujudan jurang itu - lebih mudah penyeludup serta mana-mana pihak yang mempunyai niat kurang baik untuk meloloskan diri kerana mereka mempunyai ruang khas untuk bergerak, tanpa takut sebarang tindakan.

Satu lagi rancangan kerjasama di antara kedua-dua buah negara diumumkan pada tahun 2018 dengan perancangan membina satu lagi dinding baru di kawasan Songkhla, sepanjang 11 km merentasi kawasan Dan Nok dan Dan Sadao, bagi menghalang aktiviti penyeludupan barangan larangan dan manusia diteruskan. Setakat ini pihak kedua-dua buah kerajaan belum memberi kata putus terhadap rancangan ini.

Untuk pengetahuan anda, kita dan Thailand berkongsi sempadan sepanjang 646.5 km. Panjang juga kalau nak dibuat dinding keseluruhannya.


Inilah Mesin Pertama Yang Mampu Menghasilkan Bunyi Manusia - VODER

Bagi yang tidak tahu, suara pada alat GPS anda dan juga respon automatik yang biasa anda dengar ketika menghubungi nombor sesebuah syarikat kebiasaannya bukanlah suara manusia sebenar. Dalam erti kata lain, suara-suara tersebut bukanlah dihasilkan daripada pangkalan data perkataaan-perkataan yang direkodkan oleh seseorang manusia.

Ayat-ayat yang anda dengar itu sebaliknya dihasilkan oleh komputer. Menariknya, suara yang dihasilkan itu kedengaran begitu semulajadi sehinggakan kita tidak dapat menjangkakan bahawa ianya bukanlah suara yang direkodkan terlebih dahulu dan dimainkan semula.

Secara umumnya, suara manusia sangat kompleks dan rumit secara akustiknya berbanding bunyi salakan anjing dan bunyi yang dihasilkan oleh alatan muzik. Malah, keunikan suara manusia juga begitu jelas. Contohnya, seperti juga muka, tiada dua manusia yang mempunyai muka yang benar-benar sama antara satu sama lain.

Bukan itu sahaja, suara manusia juga dipengaruhi oleh emosi, tekanan pada suku kata dan juga loghat penuturnya. Merekod suara dan ucapan manusia serta memainkannya semula adalah sesuatu yang mudah. Namun, menghasilkan suara tiruan manusia bukanlah satu perkara yang mudah.

Antara usaha terawal yang direkodkan untuk menghasilkan ucapan atau ayat daripada suara tiruan telah dilakukan lebih 200 tahun lalu sekitar tahun 1779 oleh seorang Professor dari Russia, Christian Kratzenstein.

Beliau ketika itu telah berjaya menghasilkan satu peralatan yang mempunyai beberapa lapisan besi bergetar yang mimik atau serupa dengan saluran vokal manusia. Alat ciptaannya ini boleh menghasilkan lima vokal panjang..

Beberapa tahun kemudian, pada tahun 1971, seorang pereka cipta dari Vienna bernama Wolfgang von Kempelen telah membina pula sebuah mesin yang lebih kompleks yang dibina berdasarkan mimik organ dalaman manusia seperti paru-paru, hidung, lidah dan bibir.

Sebagai contoh, bellow (sila rujuk gambar di atas) digunakan sebagai simulasi fungsi paru-paruh yang boleh mengembang dan menguncup, getaran besi yang berfungsi umpama saluran vokal, tiub yang diperbuat daripada kulit umpama saluran suara dan sebagainya. Dengan memanipulasikan bentuk tiub kulit dan posisi lidah dan bibir buatan tersebut, beliau mampu menghasilkan beberapa buah konsonan dan juga vokal.

Kira-kira setengah abad kemudiannya, Charles Wheatstone turut mencipta alat untuk menghasilkan suara tiruan dengan menambah baik alat ciptaan Wolfgang von Kempelen. Alat ciptaannya ini mampu untuk menghasilkan hampir kesemua sebutan huruf dan juga beberapa buah perkataan.

Alat pertama yang dianggap paling lengkap untuk menghasilkan suara tiruan adalah VODER, singkatan bagi Voice Operating Demonstrator. VODER dicipta pada tahun 1930-an oleh Homer Dudley dari syarikat Bell Labs.

Berbanding alat-alat ciptaan terawal, VODER jauh lebih kompleks dan rumit. Ia mempunyai papan kekunci seperti piano, satu bar yang dikawal pada pergelangan tangan dan pedal kaki dimana ianya boleh dimanipulasikan dan membolehkan mesin tersebut menghasilkan bunyi suara tiruan.

Suara yang dihasilkan pula umpama bunyi suara robot. Malah, kebanyakan suara tiruan yang berbunyi seperti suara robot dalam filem sains fiksyen dahulu kala juga berkemungkinan dihasilkan oleh mesin VODER. Penciptaan VODER secara tidak langsung merupakan permulaan kepada penggunaan suara tiruan dengan lebih meluas.

Tidak semua orang mampu menggunakan VODER dengan betul. Salah seorang yang pakar menggunakan alat ini adalah Mrs. Helen Harper yang telah membuat demonstrasi di sebuah festival di New York pada tahun 1939.

Sebagai contoh, untuk menghasilkan bunyi "concentration" pada VODER, beliau perlu menghasilkan 13 bunyi suara berlainan secara berturut-turut dan membuat 5 pergerakan naik dan turut bar yang dikawal menggunakan pergelangan tangannya.

Pada masa yang sama, beliau perlu melakukan pergerakan kaki bagi mengawal kedudukan pedal kaki sebanyak 3 hingga 5 kali berpandukan ekspresi bunyi yang ingin dihasilkan melalui VODER. Kesemua ini perlu dilakukan pada masa yang sama!

Mrs. Helen Harper mengambil masa kira-kira 1 tahun sebelum benar-benar mahir menggunakan VODER untuk menghasilkan suara tiruan. Daripada lebih 300 wanita yang belajar menggunakannya, hanya kurang daripada 30 orang yang benar-benar mahir menggunakannya.

Seorang operator VODER yang pakar seperti beliau mampu menghasilkan pelbagai bunyi dan sebutan daripada mesin ini. Ini termasuklah bunyi haiwan seperti lembu. Sila tonton video ringkas di atas untuk melihat demonstrasi bagaimana mesin ini berfungsi.


Solothurn - Bandar yang Taksub Melampau Dengan Nombor 11

Solothurn adalah sebuah bandar yang indah, terletak di barat laut Switzerland. Apa yang lebih menarik mengenai bandar ini ialah hubungan istimewanya dengan angka 11.

Apa yang berlaku di tempat ini seperti segala-galanya direka agar mempunyai kaitan dengan "nombor ajaib" ini. Di Solothrun terdapat 11 buah gereja, 11 buah gereja kecil, 11 air pancut bersejarah, 11 muzium dan 11 buah menara. Bukan itu sahaja, malah sebuah jam aneh yang dipasang di pusat bandar Solothurn hanya mempunyai angka 1 hingga 11 sahaja.

Walaupun hampir semua penduduk dan pelawat di bandar Solothurn tahu tentang obsesi bandar ini dengan nombor 11 tetapi asal-usul kepada kejadian itu masih lagi diselubungi misteri.

Sebahagian orang mengatakan perkara itu diilhamkan oleh sebuah kisah legenda rakyat. Ia mengenai sekumpulan pari-pari ajaib yang turun dari pergunungan Weissenstein yang terletak berhampiran dengan bandar itu.

Makhluk-makhluk itu datang untuk memberi semangat kepada penduduk tempatan kerana mereka selalu bekerja keras tetapi tidak menjadi kaya atau makmur.

Penduduk yang berasa syukur kemudian mula menggunakan nombor 11 atau "elf" dalam bahasa Jerman sebagai penghormatan kepada bantuan makhluk ajaib itu.

Akan tetapi, ada juga yang percaya bahawa nombor 11 mempunyai maksud yang tersirat dalam kitab Bible yang berkaitan dengan kudus dan ramalan. Apa yang pasti ialah, obsesi penduduk dan bandar Solothurn dengan nombor ini dapat dikesan sejak beberapa abad yang lalu lagi.

Kali pertama sejarah berkaitan nombor 11 dengan Solothurn bermula sejak 1252 lagi apabila kesatuan pertama bandar itu mengundi untuk menubuhkan majlis bandar dengan memilih 11 orang ahli.

Kemudian pada tahun 1481, Solothurn menjadi bahagian wilayah ke-11 Konfederasi Swiss. Satu abad kemudiannya ia dibahagikan pula kepada 11 tanah naungan. Hakikat bahawa terdapat 11 pertubuhan berbeza di bandar ini, disebutkan dalam rekod sejarah bukanlah sesuatu yang berlaku secara kebetulan.

Salah satu lagi contoh hebat obsesi Solothurn dengan nombor 11 ialah gereja Katedral St. Ursus yang terdapat di sini. Direka oleh arkitek Itali, Gaetano Matteo Pisoni, pembinaan gereja itu mengambil masa selama 11 tahun.

Gereja itu mempunyai tiga set laluan di mana setiap set mempunyai 11 baris, 11 pintu, 11 loceng dan 11 altar. Salah satu altar di situ diperbuat daripada 11 jenis marmar yang berbeza.

Apa yang lebih menarik ialah, semua altar di situ boleh dilihat secara serentak sekiranya anda berdiri di satu tempat khas iaitu batu hitam ke-11 yang terdapat dalam gereja ini.

Kasawan untuk pelawat gereja berlutut disusun dalam 11 baris, begitu juga dengan kerusi panjang tempat untuk duduk. Malah, organ besar dalam gereja juga mempunyai 11 paip.

Bahagian tengah bangunan yang bercirikan Romanesque adalah berukuran 3 X 11 meter tinggi, manakala menara di luar gereja itu pula berukuran 6 X 11 meter tinggi. Katedral St. Ursus ini banyak mempunyai persamaan dengan nombor 11.

Seorang penduduk tempatan, Stalin Therese memberitahu BBC baru-baru ini bahawa Pisoni yang diarahkan oleh pihak berkuasa setempat untuk mengaitkan nombor 11 dengan gereja yang dibinanya begitu taksub dengan idea itu.

Penduduk tempatan Solothurn juga telah menggabungkan daya tarikan dengan nombor 11 ini ke dalam kehidupan seharian mereka. Sebagai contoh, mereka menyambut perayaan khas yang hanya diadakan pada hari ulang tahun kanak-kanak yang ke-11.

Begitu juga dengan perniagaan dan produk tempatan. Di bandar ini terdapat "Oufi-Bier" (Bir 11), "11-i Schokolade" (11 Coklat) dan juga "Oufiyoga" (Yoga 11 jam). Mereka juga dikenali kerana menjual wiski yang diperam selama 11 tahun.

Hubungan misterti antara penduduk dan bandar Solothurn dengan nombor 11 telah menjadi salah satu daya tarikan utama bagi pelancong datang ke bandar itu. Sekiranya anda berkunjung ke sana, anda boleh melanggan pemandu pelancong khas untuk menceritakan tentang sejarah dan keunikan nombor 11 di sini.


Amerika Syarikat Pandang Rendah Pada Kemampuan Kami - CEO Huawei

Sebagaimana yang kita semua tahu, Amerika Syarikat telah membuat satu langkah berani apabila Google memutuskan hubungan perdagangannya dengan Huawei.

Malah, bukan Google sahaja yang berbuat demikian tetapi juga beberapa syarikat besar lain termasuklah Intel, Qualcomm, Broadcom dan Infineon.

Namun, perkara ini seolah-olah bukan sesuatu yang mampu membunuh Huawei dan sebenarnya tidak ditakuti oleh mereka.

Pengasas dan ketua eksekutif Huawei Technologies Co., Ren Zhengfei berkata bahawa kerajaan Amerika Syarikat memandang rendah kepada syarikat gergasi teknologi Cina itu dan dalam masa beberapa tahun, tidak ada sesiapa yang dapat mengejar teknologi 5G mereka.

Ren Zhengfei juga menyatakan bahawa langkah drastik oleh pentadbiran Donald Trump untuk menyekat eksport terhadap Huawei tidak memberi apa-apa makna kerana syarikat itu telah membuat persediaan terhadap kemungkinan sebegini, termasuk menyimpan stok cip.

Beliau juga berkata Huawei boleh membuat cip sendiri, walaupun itu tidak bermakna ia berhasrat untuk berhenti membeli cip A.S..

Huawei juga mampu menghasilkan cip sendiri namun itu tak bermakna mereka mempunyai niat untuk berhenti membeli cip daripada A.S..

Ren Zhengfei menegaskan bahawa teknologi 5G Huawei tidak akan terjejas oleh pengharaman eksport A.S., dan dalam masa dua hingga tiga tahun, tidak ada syarikat yang dapat menandingi teknologi 5Gnya.

Sudah tentu, tindak balas daripada A.S ini tidak dapat dielakkan.

Ren Zhengfei yang kini berusia 74 tahun adalah seorang yang sangat tidak sukakan perhatian dan hampir tidak pernah memberikan temuduga.

Namun dalam isu ini, beliau tetapi dia mendapati dirinya lebih mendapat perhatian media disebabkan peningkatan ketegangan antara syarikatnya dan Amerika Syarikat.

Ia juga disebabkan oleh arahan penahanan AS terhadap anaknya, Meng Wanzhou yang juga merupakan Ketua Pegawai Kewangan Huawei.

Malah, tempoh ketika mana Ren Zhengfei berkhidmat sebagai jurutera untuk Tentera Pembebasan Rakyat China sebelum menubuhkan Huawei juga menyumbang kepada kecurigaan terhadap syarikat itu.

Wall Street Journal melaporkan bahawa pegawai AS akan mengumumkan pada hujung minggu ini bahawa sesetengah syarikat akan diberikan pengecualian 90 hari ke atas pengharaman eksport AS terhadap Huawei, satu langkah yang dapat memberi Huawei dan syarikat AS lebih banyak masa untuk mencari penyelesaian sandaran.

Ia juga bertindak sebagai cip tawar-menawar untuk perbincangan perdagangan baru yang berpotensi dengan China.

Berikutan isu ini, para pengguna iPhone di China melakukan satu protes di mana mereka merosakkan dan menghancurkan telefon pintar Apple itu sebagai tanda sokongan kepada syarikat gergasi mereka.

Malah, syarikat-syarikat tempatan China juga memberikan subsidi sehingga 20% bagi rakyat China yang bakal membeli produk Huawei dan tidak akan memberikan bonus tahunan kepada mereka yang membeli iPhone.

Dalam satu e-mel kenyataan media yang dihantar oleh pihak Huawei kepada iluminasi.com, mereka memberitahu bahawa akan memastikan para pengguna Huawei dan Honor mendapat hak termasuklah pengemaskinian ciri-ciri keselamatan telefon pintar.

Ini memperlihatkan kematangan dari pihak Huawei dalam berhadapan dengan situasi getir dan cuba untuk menanganginya dengan cara terbaik.

Jadi, dengan tercetusnya isu ini, adakah anda para pengguna Huawei dan Honor akan terus menggunakan telefon pintar mereka atau akan beralih kepada yang lain?


8 Bahan Kimia Yang Mungkin Berbahaya Terkandung Dalam Ubat Gigi Anda

Pernahkah anda terfikir bahawa ubat gigi yang anda gunakan setiap hari mengandungi racun tikus, pembersih lantai dan ejen-ejen berbahaya yang lain?

Sekiranya anda tidak mengetahui tentang bahan dalam ubat gigi yang ada pada hari ini dan bahaya yang boleh disebabkannya, maka senarai ini mungkin membuka mata anda.

Walaupun diluluskan oleh semua organisasi makanan dan ubat-ubatan besar seperti Pentadbiran Makanan dan Ubat-Ubatan Amerika Syarikat (FDA), namun ubat gigi moden masih terlepas dari ujian yang mendalam.

Selepas penyelidikan yang dijalankan oleh banyak penyelidik, didapati bahawa ubat gigi mengandungi agen penyebab kanser, bahan kimia yang keras yang boleh menjejaskan buah pinggang dan hati anda.

iluminasi.com kongsikan 8 bahan berbahaya yang terkandung dalam ubat gigi.

Triclosan adalah racun perosak kimia dalam salah satu ubat gigi yang paling popular dan terlaris di pasaran.

Triclosan dikenali dengan ciri anti-kulat, anti-bakteria dan antimikroba. Tetapi, penyelidikan yang dilakukan ke atas tikus telah menunjukkan bahawa Triclosan menyebabkan penurunan kepada tahap kesuburan, risiko kanser dan masalah pembangunan janin.

Walaupun, masih belum ada laporan untuk membuktikan kesannya terhadap manusia. Walau apa pun, triclosan sudah tentu merupakan bahan yang berbahaya dalam ubat gigi anda.

Sodium Lauryl Sulphate atau SLS adalah bahan yang terkenal dalam sabun, syampu, detergen, ubat gigi dan produk kosmetik lain.

Bahan ini digunakan untuk menghasilkan buih ketika anda menggunakan produk yang mengandunginya. SLS adalah antara salah satu bahan yang paling berbahaya yang terkandung dalam ubat gigi.

Kajian menunjukkan bahawa SLS boleh menyebabkan ulser, kerengsaan kulit dan yang paling penting adalah ia adalah karsinogenik (boleh menyebabkan kanser).

Apabila SLS bersentuhan dengan florida, ia boleh membentuk deposit dalam enamel gigi anda.

Natrium florida dikenali kerana anti-pereputan dan sifat perlindungan rongga juga mempunyai beberapa kesan yang berbahaya.

Pendedahan yang tinggi terhadap bahan ini diketahui dapat menyebabkan fluorosis.

Bahan kimia toksik ini juga berpotensi menyebabkan fluorosis rangka, masalah tiroid dan juga dikaitkan dengan kanser tulang apabila digunakan.

Jika ditanyakan, sudah tentu tiada siapa yang mahu memakan produk yang mempunyai poliester atau plastik di dalamnya.

Propylene Glycol adalah sejenis plastik yang digunakan sebagai agen jel untuk ubat gigi.

FDA dan WHO telah meluluskan Propylene Glycol bahawa ia selamat untuk digunakan dalam kosmetik dan makanan.

Tetapi, penyelidikan telah mendakwa bahawa bahan kimia ini diketahui menyebabkan hati, buah pinggang dan otak terjejas.

Plastik toksik ini dikenali dengan ciri pewarna untuk makanan, cat, pigmentasi kosmetik dan digunakan dalam produk pelindung matahari.

Titanium dioksida digunakan dalam ubat gigi untuk membuat gigi anda putih dan untuk memberikan sinar.

Penyelidikan ke atas tikus telah menunjukkan bahawa bahan kimia ini diketahui menyebabkan kanser paru-paru kronik dan kanser lain.

Walaupun, penyelidikan ke atas manusia tidak dapat disimpulkan dan belum terbukti.

Sodium Saccharin adalah bahan biasa dalam minuman ringan, ubat gigi, pelembap bibir dan makanan diet lain.

Penyelidikan bahan ini ke atas manusia dan tikus diketahui dapat menyebabkan kanser.

Silika terhidrat pada dasarnya adalah agen pembasahan untuk ubat gigi dan penghapus plak.

Ia biasa digunakan dalam ubat gigi dan FDA mengesahkan ia selamat untuk digunakan dalam produk makanan.

Tetapi, pendedahan berterusan kepada silika terhidrat ini diketahui dapat menyebabkan kerosakan kepada enamel gigi.

Polietilena adalah bentuk kimia untuk plastik yang paling biasa yang kita gunakan setiap hari seperti penutup plastik dan beg plastik.

Dalam bentuk polietilena yang paling biasa, bahan ini adalah tidak terbiodegradasi. Syarikat ubat gigi diketahui menggunakan polietilena (manik-mikro) dalam bentuk tidak terbiodegradasi.

FDA tidak meluluskan penggunaan polietilena manik-mikro ini. Manik mikro ini didapati masuk ke dalam celah antara gigi dan gusi anda.

Ia memerangkap zarah makanan dalam jangka panjang dan menyebabkan kaviti, gingivitis dan masalah gusi lain. Malah, plastik tidak dihasilkan untuk dimakan kerana ia adalah karsinogenik.


Inilah Satu-Satunya Bandar Yang Tak Pernah Ditimpa Hujan - Jabal Haraz

Beberapa tempat di dunia ini mempunyai keajaiban tersendiri seperti yang membuatkan kita terfikir bagaimana ia boleh wujud. Namun, ramai yang tak tahu kewujudan sebuah bandar yang sangat menakjubkan ini.

Bandar Jabal Haraz di Yaman adalah satu-satunya tempat di dunia di mana hujan tidak pernah turun dan tidak akan turun.

Jabal Haraz terletak di kawasan pergunungan di atas awan iaitu di jajaran gunung tertinggi di Yaman, Jabal An-Nabi Shu'ayb dan Semenanjung Arab yang merupakan sebahagian daripada kawasan Sarawat.

Oleh kerana hujan turun melalui awan, maka adalah mustahil untuk hujan turun di bandar Jabal Haraz.

Bandar ini adalah kubu kuat dinasti Sulaihid pada abad ke-11 dan ia masih wujud sehingga kini.

Lokasi Jabal Haraz adalah mempunyai kepentingan strategik bagi negeri Sulaihid di Yaman apabila ia didirikan pada tahun 1037 dengan penduduk yang kebanyakannya daripada orang Islam Isma'ilism.

Disebabkan bandar ini terletak di kawasan puncak gunung berbatu, jadi ia sangat sukar untuk diakses.

Kesukaran untuk masuk ke bandar ini memberikan dua kelebihan kepada penduduknya. Yang pertama adalah bentuk muka Bumi nya bertindak sebagai pertahanan kepada penduduk daripada sebarang pencerobohan.

Kelebihan yang kedua adalah ia menyediakan ruang yang luar untuk aktiviti penanaman.

Bangunan-bangunan di bandar ini adalah seperti istana yang mana dibina dengan batu pasir dan basalt dalam corak yang disatukan ke dalam landskap.

Ia juga menjadi sangat sukar bagi orang luar untuk menentukan permulaan atau berakhirnya setiap kampung di bandar itu.

Landskap pergunungan dipisahkan kepada beberapa ekar teres, yang jgua dipisahkan oleh dinding sehingga beberapa meter.

Tanaman seperti gandum, kopi, lentil, bijirin dan alfalfa ditanam di teres ini.

Kampung terbesar di Jabal Haraz dikenali sebagai Manakhah yang mempunyai pasar yang menarik penduduk dari semua kampung berdekatan.

Selain Manakhah, kampung-kampung lain di Jabal Haraz adalah Banu Mora dan Al Hajjara, yang merupakan sebuah desa berdinding di bahagian barat Manakhah yang diasaskan oleh Sulaihids pada abad ke-12.

Kampung-kampung lain yang terkenal ialah Bayt al-Qamus, Bayt Shimran dan Hutaib yang dibina di atas batu pasir merah, menghadap pemandangan bukit-bukit bertingkat.

Di sini juga terdapat makam Da'i al-Mutlaq ketiga Yaman iaitu Hatim al-Hamidi.

Kebanyakan penduduk di sini adalah orang Bohra yang berasal dari Madagascar, Singapura, Sri Lanka, India dan negara-negara lain.

Orang Ismailiyah tempatan membuka jalanan dengan menyediakan jalan berturap untuk pengikut mereka, tanpa membuat perubahan atau kerosakan yang luar biasa kepada landskap semula jadi.


Apa Yang Akan Berlaku Jika Kita Hantar Semua Sampah-Sarap Ke Angkasa Lepas?

Hari demi hari, jumlah sampah di Bumi semakin bertambah dan ia semakin memburuk.

Jadi, idea untuk menghantar semua sampah-sampah ini ke angkasa kedengaran seperti jalan penyelesaian yang sangat mudah dan jelas.

Lagipun, manusia telah pergi ke angkasa sejak tahun 1950-an lagi, sudah tentu hal ini amat mudah bagi kita. pastinya kini lebih mudah berbanding sebelum ini.

Operasi seperti ini sudah tentunya menelan kos yang tinggi dan memerlukan berjuta-juta roket dilancarkan setiap tahun.

Ia bukan sahaja akan merosakkan persekitaran global tetapi juga boleh menghalang perjalanan ruang masa depan.

Ini jika kita ambil kira bahawa semuanya berjalan dengan lancar. Sejak permulaan umur angkasa lepas, sebanyak 5,038 roket telah dilancarkan ke angkasa lepas.

Kita telah menghantar kapal angkasa sehingga ke Neptun dan pada tahun 2018, NASA menghantar penyelidikan ke atmosfera luar matahari.

Oleh itu, secara teori, sistem suria sudah tersedia untuk kita melupuskan sampah-sarap yang ada di Bumi.

Sebagai contoh, jika kita menggunakan roket Ariane 5 yang mampu membawa muatan sehingga 7,000 kg ke titik stabil di orbit Bumi, ia menelan belanja kira-kira RM800 juta.

Tetapi oleh kerana manusia menghasilkan 1.2 trilion kilogram sampah setiap tahun, maka kita perlu melancarkan kira-kira 168 juta roket Ariane 5 setiap tahun untuk memastikan dunia kita bebas sampah.

Dan kos untuk merealisasikan impian kita ini adalah sebanyak RM138 quadrilion.

Dan disebabkan KDNK keseluruhan negara di dunia adalah RM322 trilion sahaja, maka kita tak mampu untuk menampung kos ini.

Malah, kita bukan sahaja tak cukup dari segi kewangan tetapi juga dari segi sumber yang lain.

Pada tahun 2017, sebanyak 91 buah roket orbit dilancarkan ke angkasa lepas tetapi jika dibandingkan dengan pelancaran sebanyak 168 juta kali, angka ini adalah tersangat sedikit dan tak mampu untuk dicapai.

Jadi, jika kita ingin menghantar semua sampah kita ke angkasa lepas, kita perlu membina lebih banyak kapal angkasa dan pad pelancaran. Dan semua ini perlu dilakukan dengan cepat.

Tetapi jika kita mampu mencari cara untuk membina infrastruktur dan menampung kos yang diperlukan, ada beberapa perkara yang kita tak mampu kawal.

Sistem pelancaran angkasa Soyuz di Rusia adalah yang paling berjaya sepanjang masa dengan kadar kejayaan setinggi 97% yang bagi setiap 1,000 pelancaran.

Kemudian, darabkan peratusan itu dengan 170 juta pelancaran, dengan setiap roket membawa lebih daripada 7,000 kilogram sampah.

Dengan ini, kadar kegagalan sebanyak 3% itu kelihatan sebagai satu masalah yang besar. Kemalangan yang mungkin berlaku setiap tahun mampu menyebabkan kesan yang buruk kepada atmosfera, laut dan juga tanah di Bumi.

Itu belum lagi kita ambil kira tentang kematian dan kerosakan yang kita perlu hadapi apabila plastik dan logam (sampah-sarap) yang terbakar jatuh dari langit.

Bagaimana jika kemalangan dan pelepasan dari program sisa buangan ini menjadikan dunia kita tidak dapat dihuni lagi?

Pada tahun 1978, saintis NASA Donald J. Kessler membuat teori bahawa pengumpulan serpihan angkasa lepas dari masa ke masa boleh menjadi sangat padat, sehingga kita tidak dapat lagi menggunakan satelit.

Kita akan terperangkap dalam dunia toksik, dikelilingi oleh sampah kita sendiri dan kita akan mereput akhirnya.

Kalau boleh, kita tak mahu fikir ke mana semua sampah-sarap ini perlu pergi, kita hanya mahu ia hilang dari pandangan.


Lelaki Ini Terbang Ke Bulan Sebagai Rakyat Soviet dan Pulang Sebagai Rakyat Rusia

Pada awal musim bunga tahun 1991, dua angkasawan Kesatuan Soviet iaitu Sergei Krikalev dan Anatoli Artsebarski bersama-sama dengan angkasawan pertama Britain, Helen Sherman, telah berlepas ke angkasa lepas. Destinasi mereka adalah stesen angkasa Soviet yang dinamakan sebagai Mir.

Misi Sergei Krikalev dan Anatoli Artsebarski adalah untuk menggantikan kru yang sedia ada di stesen angkasa itu, sementara Helen Sherman pula berada di atas kapal itu sebagai sebahagian daripada program British Juno untuk melakukan eksperimen sains.

Sherman kemudian kembali ke Bumi lapan hari kemudian bersama-sama dengan kru Soviet yang berada di sana dalam misi sebelumnya. Manakala Krikalev dan Artsebarski tinggal di Mir, mengelilingi Bumi sambil melakukan pembaikan di stesen angkasa itu.

Dari kiri : Anatoli Artsebarski, Helen Sherman dan Sergei Krikalev

Lima bulan kemudian, Anatoli Artsebarski juga pulang ke Bumi tetapi Krikalev masih lagi tinggal di sana kerana dia telah dilatih untuk misi penerbangan jangka panjang.

Dua tahun sebelum itu, Krikalev sudahpun menghabiskan masa 152 hari di atas Mir. Namun, dia tidak mengetahui bahawa misi yang dilakukannya kali ini akan menjadi misinya yang paling lama berada di ruang angkasa lepas.

Ketika Sergei Krikalev sedang sibuk menjalankan tugasnya 300 kilometer dari jarak Bumi, negaranya di darat telah mengalami kekacauan politik yang luar biasa.

Pada bulan Ogos 1991, satu rampasan kuasa terhadap Presiden Mikhail Gorbachev gagal dan telah menggegarkan Kesatuan Soviet. Kejadian itu menjadi titik permulaan yang akan membawa kepada perpecahan Kesatuan Soviet.

Dalam beberapa bulan seterusnya, negara-negara Soviet mula memisahkan diri mereka daripada Kesatuan. Satu demi satu mengisytiharkan bahawa mereka sudah menjadi negara merdeka.

Pada 26 Disember 1991, Kesatuan Soviet akhirnya dibubarkan sepenuhnya. Mikhail Gorbachev telah meletak jawatan sebagai Presiden Kesatuan Soviet untuk memberi laluan kepada presiden sebuah negara baru yang dinamakan Rusia.

Pembubaran Kesatuan Soviet itu telah menjadikan masa hadapan program angkasa mereka berada dalam risiko. Baikonur Cosmodrome yang merupakan tapak Kesatuan Soviet melancarkan roket mereka kini menjadi milik Kazakhstan yang baru sahaja merdeka.

Kazakhstan mula menuntut bayaran yang tinggi daripada Moscow sekiranya ingin menggunakan tapak pelancaran itu. Keadaan lebih buruk apabila ekonomi Rusia ketika itu sedang merudum. Negara itu cuba mengumpul dana dengan menjual tiket untuk ke stesen angkasa lepas ke negara-negara luar.

Austria telah membayar USD 7 juta (RM 29.2 juta) untuk satu tempat duduk dalam kapal angkasa Soyuv. Manakala sebuah rangkaian TV Jepun pula membayar USD 12 juta (RM 50 juta) untuk menghantar salah seorang wartawannya menaiki kapal angkasa itu.

Baikonur Cosmodrome - Tapak pelancaran kapal angkasa yang pertama dunia

Setelah Moscow berunding dengan pihak Kazakhstan, mereka bersetuju untuk membawa bersama angkasawan pertama daripada Kazakhstan kerana membenarkan kapal angkasa mereka dilancarkan dari Baikonur Cosmodrome.

Namun, angkasawan pertama dari Kazakh dan Austria hanya terbang dan melawat Mir tetapi tidak mempunyai kelayakan untuk menggantikan Krikalev yang sedang berada di stesen angkasa itu.

Dengan perasaan berat hati Krikalev bersetuju untuk terus tinggal dan mengendalikan stesen angkasa itu sementara angkasawan lain pulang semula ke Bumi.

Banyak akhbar Rusia yang bersimpati dengan nasib Sergei Krikalev. Akhbar Komsomolskaya Pravda menulis bahawa Krikalev dihantar ke angkasa lepas sebagai wakil untuk memenuhi tugasan yang sukar tetapi apabila tiba masa yang ditetapkan, dia tidak dihantar pulang.

Walaupun begitu, Krikalev masih terus berhubung dengan isterinya, Elena, yang merupakan salah seorang kakitangan yang bertugas dalam kawalan misi itu. Mereka berhubung seminggu sekali melalui radio.

Pada masa yang sama, kegawatan politik di negaranya telah menyebabkan nilai Ruble Soviet menurun secara drastik sekaligus menyebabkan harga barangan meningkat. Gaji bulanan Krikalev sebanyak 500 Rubel ketika itu tidak cukup untuk menampung kelangsungan hidup keluarganya.

Agensi angkasa lepas juga berusaha sedaya upaya untuk menghantar bekalan penting kepada angkasawan yang terkandas itu. Pada satu ketika, Rusia hampir menjual stesen angkasa Mir kepada Amerika tetapi NASA tidak begitu berminat untuk membelinya.

Akhirnya pada 25 Mac 1992, Krikalev kembali ke Bumi setelah menghabiskan masa selama 311 hari di orbit. Dia kembali ke negara yang berbeza sama sekali daripada negara ketika dia berlepas ke angkasa.

Kesatuan yang merupakan kuasa besar komunis itu kini terbahagi kepada 15 negara. Bukan sahaja presiden negaranya telah bertukar, malah kampung halamannya Leningrad juga telah berubah nama menjadi St. Petersburg.

Ketika mendarat di Bumi, Krikalev terpaksa dibantu untuk keluar daripada kapsul Soyuz. Majalah Discover menulis bahawa angkasawan itu kelihatan pucat dan berpeluh serta tidak bermaya.

Dia kemudian diselimuti dengan kot bulu haiwan dan diletakkan atas sebuah kerusi. Dia diberikan sup panas untuk diminum. Beberapa tahun kemudian, Krikalev mengimbau semula kejadian pendaratan itu. Dia berkata walaupun pertukaran graviti itu adalah sesuatu yang sukar baginya, namun secara psikologinya kepulangannya ke Bumi rasa seperti satu beban yang diangkat.

Krikalev tidak berehat lama. Dua tahun kemudian, angkawasan itu kembali semula ke angkasa lepas tetapi kali ini dia mendarat di Stesen Angkasa Amerika, Discovery. Ia merupakan kali pertama angkasawan Rusia terbang bersama-sama angkasawan Amerika dengan menggunakan kapal angkasa Amerika.

Krikalev akhirnya bersara daripada penerbangan angkasa lepas pada tahun 2007. Dia mempunyai rekod berada di orbit selama 800 hari, menjadikannya orang ketiga paling lama menghabiskan masa di angkasa lepas.

Misinya berada di ruang angkasa selama 311 hari tanpa dirancang itu merupakan misi penerbangan angkasa lepas keenam paling lama dalam sejarah.


Ini Apa Yang Berlaku Jika Anda Tak Berak Selama 47 Hari

Pasti anda pernah mendengar kes di mana penjenayah cuba menyembunyikan bukti untuk melepaskan diri daripada tuduhan. Namun, seorang lelaki dari England telah melakukan sesuatu di luar jangkaan semua orang.

Lamarr Chambers enggan "mengeluarkan" dadah yang didakwa ditelannya dalam cubaan untuk mengelak pendakwaan.

Untuk melakukan perkara ini, pihak pendakwa berkata Lamarr enggan makan dengan cukup dan tidak berak walaupun sudah tiba masanya untuk berbuat demikian.

Hal ini dinafikan oleh peguam Lamarr. Dan selepas 47 hari tanpa membuang air besar, polis menggugurkan tuduhan ke atasnya dan Lamarr dibawa ke hospital untuk rawatan.

Berita tentang tidak membuang air besar ini membuatkan kita tertanya-tanya betapa bahayanya hal ini, dari segi kesan kepada tubuh badan manusia. Dan sebenarnya, ia merupakan idea yang sangat tidak bijak.

Dr. Ellen Stein, seorang penolong profesor perubatan di Johns Hopkins University berkata bahawa beliau tidak mengesyorkan sesiapa untuk melakukan perkara sebegini.

Secara teknikalnya, adalah mungkin bagi seseorang untuk enggan membuang air besar sehingga ke satu tahap. Namun, kemungkinan besar ia akan membentuk najis pepejal yang keras dalam usus yang dikenali sebagai bebola najis.

Dan walaupun ia boleh bertahan lama dan kekal di dalam usus, namun kebanyakan orang akan mengalami "kebocoran", yang mana bukan sesuatu yang menyenangkan.

Satu lagi komplikasi yang mungkin berlaku disebabkan bebola najis adalah ia memberikan tekanan yang besar ke atas kawasan di belakangnya. Hal ini boleh menyebabkan berlakunya ulser rektum yang sangat menyakitkan.

Ia juga boleh mencederakan tisu halus di kawasan dubur, yang berpotensi mengakibatkan luka atau koyakan pada lapisan dalam yang dikenali sebagai "dalam lapisan, yang dikenali sebagai "rekahan."

Komplikasi ini sangatlah menyakitkan, digambarkan seperti luka di bahagian yang sangat sensitif.

Dan tanpa aliran darah yang betul yang mana terhalang oleh bebola najis tersebut, rekahan ini tidak akan sembuh serta akan menjadi lebih teruk dari masa ke masa.

Implikasi jangka pendek ini sahaja sudah cukup mengerikan, namun ia tidak dapat dibandingkan dengan potensi kesan yang berkekalan.

Kerosakan pada rektum dan otot sphincter, serta distensi (bengkak) di kedua-dua organ itu akan menyebabkan kesakitan dan masalah fungsi normal.

"Rektum itu sendiri sepatutnya mempunyai bentuk tertentu dan jika anda mempunyai banyak najis untuk masa yang lama ia boleh menjadi tidak berfungsi kerana ia terlalu dibebani najis. Ini boleh menyebabkan pembengkakan dinding perut," kata Dr. Ellen

Pembengkakan ini boleh menyebabkan seseorang sukar untuk melakukan aktiviti mudah seperti berjalan-jalan dan membongkok.

Malah, amat sukar bagi kawasan yang sensitif untuk pulih selepas mengalami penyahalgunaan jangka panjang. Dan jika ia mungkin pulih, ia boleh mengambil masa beberapa bulan untuk kembali berfungsi.

Ini disebabkan oleh otot biasanya menyelaraskan dan bekerja bersama-sama. Setelah ia tidak digunakan untuk tempoh yang lama, anda memerlukan terapi fizikal untuk mengembalikan bentuk dan fungsinya.

Terapi fizikal untuk masalah ini biasanya melibatkan latihan yang mengajar pesakit bagaimana untuk berehat dan mengetatkan otot pelvis, dengan itu meningkatkan kawalan ke atas tabiat berak.

Bagaimanapun, jika kerosakan yang serius berlaku, maka tiada senaman yang mampu memulihkannya.  Jadi, apakah pengakhiran bagi mereka yang tidak berak selama berbulan-bulan?

Selepas menahan berak untuk jangka masa panjang, kemungkinan rasa lega akan dirasakan.

Namun, kebanyakan pesakit yang mengalami sembelit kronik yang teruk boleh berhadapan dengan rasa yang lebih teruk buat sementara waktu selepas berak.

Usus yang telah menyesuaikan diri dengan najis yang banyak akan berasa sakit dan tidak selesa apabila ia cuba untuk kembali ke bentuk asal.

Sesetengah orang telah kehilangan input sensori yang penting dan tidak berasa perbezaan sama sekali selama beberapa minggu sehingga usus mula berfungsi dengan lebih normal.

Dan sudah tentu, Lamarr Chambers sendiri yang tahu apa rasanya menahan berak selama 47 hari.